Lebih 100 rumah Zon BBST dan Zon Salak terjejas
Oleh NUR SHARIEZA ISMAIL

7 Mac 2021, 1:27 pm
SEPANG – Lebih 100 buah rumah melibatkan Zon Bandar Baru Salak Tinggi (BBST) Utara dan Zon Salak terjejas selepas dilanda ribut akibat hujan lebat yang berlaku pada pukul 4.30 petang semalam.
Kawasan perumahan BBST yang terjejas adalah Taman Seroja dengan 17 buah rumah, Taman Dahlia (19),  Aparment Casa Dahlia (28), Taman Mawar Perdana selain Kampung Salak Tengah (7) dan Kampung Baru Pekan Salak (20).
Sementara itu, turut terjejas, Sekolah Kebangsaan (SK) Taman Seroja, SK Salak, SK KLIA dan Sekolah Menengah Kebangsaan (SMK) Bandar Baru Salak Tinggi.
Pengerusi Jawatankuasa Pengurusan Bencana Daerah Sepang, Mohamad Zain A. Hamid berkata, pihaknya meminta semua penduduk yang rumahnya terjejas segera membuat laporan polis.
“Dalam pada itu, penduduk boleh mengambil gambar dan anggaran berkenaan kerosakan yang terlibat sebagai tindakan awal,” katanya ketika ditemui di Balai Raya Taman Seroja di sini hari ini.
Hadir sama, Pengerusi Persatuan Penduduk Taman Seroja, Hairul Azman Razali dan Ahli Majlis BBST Utara, Mohd. Syahrul Amri Mat Sari.

Beliau yang merangkap Pegawai Daerah Sepang berkata, pihaknya akan segera mendapatkan kesemua maklumat penduduk terjejas menerusi kaunter yang dibuka sebagai tindakan awal sebelum dimajukan kepada kerajaan negeri bagi memohon bantuan wang ehsan bencana Negeri Selangor.
“Kerosakan lain yang melibatkan sekolah tadika pula, kita akan majukan kepada kementerian berkenaan untuk bantuan kerajaan pusat.
“Untuk bantuan lain kita kini dalam proses mendapatkan bantuan daripada Pusat Zakat Negeri Selangor setelah maklumat yang diperoleh petang ini,” katanya.
Selain itu, kata beliau, pihaknya turut meminta bantuan agensi dan jabatan lain  seperti bomba dan Jabatan Kerja Raya (JKR) serta skuad pantas Majlis Perbandaran Sepang bagi kerja-kerja pembersihan. – K! ONLINE


Tembak isteri: Jiran angkat tong air bongkar rahsia suspek
Oleh MOHD SHARKAWI LONDING

7 Mac 2021, 12:46 pm
JOHOR BAHRU – Rahsia kes pembunuhan kejam ke atas wanita yang mati ditembak suaminya di Taman Sri Saujana, Kota Tinggi dekat sini terbongkar selepas jiran suspek menyalurkan maklumat kepada pasukan penyiasat.
Ketua Jabatan Siasatan Jenayah (JSJ) Johor, Datuk Md. Yusof Ahmad ketika dihubungi berkata, ekoran pendedahan lelaki berusia 32 tahun itu membawa penemuan mayat wanita berusia 38 tahun yang juga isteri kepada suspek.
“Pada waktu kejadian iaitu pada pukul 4.30 pagi, Isnin lalu suspek meminta tolong jirannya yang tinggal berdekatan rumah untuk mengangkat tong air berwarna biru ke dalam kenderaan pacuan empat roda.
“Lelaki itu bantu sebab tak tahu ada apa dalam tong itu, jiran (suspek) minta tolong, dia pon tolong sahajalah,” katanya ketika dihubungi Kosmo! hari ini.
Md. Yusof berkata, pada mula polis menyiasat kes orang hilang yang dilaporkan suspek namun selepas jirannya menyedari dakwaan suspek itu, lelaki itu menyalurkan maklumat kepada polis.
Namun katanya, polis sedang melakukan siasatan terperinci berhubung pembabitan lelaki berkenaan dan kini jirannya ditahan bersama suspek untuk membantu siasatan.

Dalam kejadian Isnin lalu, mayat seorang wanita yang bekerja sebagai kerani sumber manusia itu ditemui ditanam di dalam sebuah lubang berhampiran di ladang kelapa sawit di Felda Papan Timur, Bandar Penawar, Kota Tinggi.
Wanita itu dibunuh dengan kejam oleh suaminya dengan menembak menggunakan senapang angin pada jarak dekat rumah mereka di Taman Sri Saujana, Kota Tinggi, kira-kira pukul 2.30 pagi.
Kes kejadian itu masih lagi disiasatan mengikut Seksyen 302 Kanun Keseksaan dan Seksyen 36 serta Seksyen 8 (a) Akta Senjata Api 1960.-K! ONLINE


Liu Ying akui prestasi mulai menurun
Oleh MUHAMMAD HELMEE RAMLI

7 Mac 2021, 12:45 pm
PILIHAN utama kejohanan badminton Terbuka Switzerland, Chan Peng Soon-Goh Liu Ying gagal meneruskan kemaraan apabila tersingkir di peringkat suku akhir malam kelmarin.
Beregu campuran profesional negara itu terpaksa melupakan hasrat untuk memenangi gelaran pertama tahun ini apabila tewas 21-14, 19-21, 15-21 kepada gandingan Denmark, Mathias Christiansen-Alexandra Boje.
Liu Ying tanpa berselindung mengakui harapannya berkecai apabila ditunjukkan jalan keluar daripada kejohanan yang menawarkan mata kelayakan ke Sukan Olimpik Tokyo 2020 itu.
Pada masa sama, dia juga tidak menolak kemungkinan aksi mereka sudah tidak sama seperti lima tahun lalu ketika memenangi pingat perak Sukan Olimpik Rio 2016.
“Ya, memang saya sangat kecewa dengan kekalahan ini kerana Terbuka Switzerland adalah salah satu peluang untuk kami kutip mata kelayakan yang maksimum untuk menempah slot ke Olimpik.
“Secara jujur, permainan kami banyak berbeza berbanding dahulu, mungkin sudah sedikit menurun. Bagaimanapun, kami akan bincang dengan jurulatih untuk memperbaikinya dan mengembalikan prestasi ke tahap terbaik,” katanya ketika dihubungi Kosmo! semalam.

Sementara itu, pemain berusia 32 tahun berkenaan berkata, aksi tersebut adalah pertemuan sulung dengan wakil Denmark yang berada pada ranking ke-18 dunia itu, sekali gus menyebabkan sukar untuk membaca permainan mereka.
“Sebenarnya ini adalah pertemuan pertama kami menentang mereka, jadi kami tidak tahu bagaimana gaya permainan mereka. Saya akui kami ada lakukan beberapa kesilapan mudah yang menguntungkan mereka,” ujarnya.
Peng Soon-Liu Ying kini memiliki masa lebih kurang seminggu untuk melakukan persiapan terbaik bagi menghadapi kejohanan Seluruh England (All England) yang akan berlangsung di Birmingham 17 hingga 21 Mac ini.


Hari ‘tanpa bayang’ pada 20 Mac nanti
Oleh MOHD RASDAN AHMAD

7 Mac 2021, 12:55 pm
PETALING JAYA – Pada 20 Mac nanti penduduk di kawasan yang terletak di atas garisan Khatulistiwa akan berpeluang menyaksikan fenomena tengah hari tanpa bayang kerana matahari berada tegak di atas kepala ketika itu.
Menurut laman sesawang Planetarium Negara, semua negara di seluruh dunia bakal mengalami fenomena yang jarang berlaku apabila jumlah jam waktu siang dan malam hampir sama panjang.
“Pada Sabtu, 20 Mac 2021 mulai pukul 5.37 petang, matahari akan berada betul-betul di atas garisan Khatulistiwa untuk tempoh selama satu hari.
“Sepanjang tempoh tersebut, seluruh dunia akan mengalami masa siang dan malam yang sama panjang iaitu, 12 jam siang dan 12 jam malam,” jelas Planetarium Negara dalam laman sesawangnya hari ini.
Tambahnya, bagi kawasan-kawasan yang betul-betul berada di atas garisan Khatulistiwa seperti di Pontianak, Indonesia dan Quito, Ecuador, penduduk bakal menyaksikan akan berlaku waktu tengahari ‘tanpa bayang’.
“Fenomena ini berlaku kerana matahari akan berada betul-betul tegak di atas kepala pada waktu tengahari di kawasan-kawasan tersebut semasa berlakunya ekuinoks,” katanya. – K! ONLINE


Bashar, isteri dijangkiti Covid-19
Oleh KOSMO!

8 Mac 2021, 8:50 pm
DAMSYIK – Presiden Syria, Bashar al-Assad dan isterinya, Asma positif ujian Covid-19 selepas mengalami gejala ringan, kata pejabat presiden hari ini.
“Selepas mengalami simptom ringan menyerupai penyakit Covid-19, Presiden Bashar dan Wanita Pertama, Asma Al-Assad menjalani ujian PCR.
“Keputusan ujian menunjukkan mereka dijangkiti koronavirus,” kata pejabat berkenaan dalam satu kenyataan.
Kenyataan sama menyebut, kedua-duanya berada dalam keadaan kesihatan yang baik dan stabil. – AFP


Penyanyi rap dituduh potong zakar rakan serumah
Oleh KOSMO!

8 Mac 2021, 9:00 pm
MADRID, Sepanyol – Seorang penyanyi rap, Aaron Beltran didakwa memotong zakar rakan serumahnya menggunakan pisau dapur sepanjang 30 sentimeter (cm) dengan tujuan menjana pulangan wang di YouTube pada 2019, menurut perbicaraan  di sebuah mahkamah di Zaragoza Sepanyol.
Penyanyi berusia 31 tahun itu didakwa memotong zakar ekspatriat Britain, Andrew Breach, 35, dan berniat memuat naik video mengerikan itu di YouTube dengan harapan menerima bayaran antara £173 (RM978) hingga £2,164 (RM12,235) tertakluk kepada jumlah tontonan diterima.
Bagaimanapun, dia dibebaskan selepas mangsa yang merupakan graduan Universiti Oxford memberitahu mahkamah bahawa zakarnya dipotong oleh dirinya sendiri.
Sehubungan itu, Breach berhadapan dengan siasatan kerana dikatakan memberi kenyataan palsu kepada mahkamah, lapor akhbar Daily Star.
Mahkamah tersebut dimaklumkan bahawa pihak polis menemui Breach dalam keadaan pening dan berdarah di sebatang jalan di luar flatnya pada 8 Mac 2019.
Pihak polis kemudian menemui organ lelaki tersebut di kediamannya dengan menjejaki darah Breach.Zakar tersebut berjaya disambung semula dalam satu pembedahan.

Pendakwa raya negeri, Asuncion Lozada berkata di mahkamah: “Telah dibuktikan bahawa walaupun mangsa menukar kenyataannya, rakan serumahnya yang juga satu-satunya tertuduh bersetuju memotong zakarnya.
“Dia lakukannya demi wang dan tidak bermotifkan altruistik,” katanya. – Agensi


Agesty dicari kes pemerdagangan orang
8 Mac 2021, 8:59 pm
PETALING JAYA – Seorang wanita warga Indonesia dicari bagi membantu siasatan kes berkaitan Antipemerdagangan Orang (ATIP) bersabit laporan polis di Desa Jaya, Kepong (7428/2010).
Wanita tersebut bernama Agesty berusia 48 tahun dan memegang passport bernombor AL 719289.
Sesiapa yang mengenali individu tersebut diminta menghubungi Pegawai Penyiasat kes, Asisten Superintendan Mohd. Reezal Mohammad @ Mohd Zain di talian 0133479809. – K! ONLINE


Pengurus pemasaran korporat ditahan terima suapan RM100,000
Oleh MOHD YUNUS YAKKUB

8 Mac 2021, 8:12 pm
SHAH ALAM – Seorang pengurus pemasaran dan korporat sebuah pusat beli-belah ditahan hari ini selepas disyaki menerima rasuah berjumlah lebih RM100,000 bagi kontrak pembekalan hadiah di antara 2018 hingga 2019.
Sumber berkata, suspek wanita berusia 44 tahun ditahan kira-kira pukul 2.30 petang tadi selepas hadir memberikan keterangan di pejabat Suruhanjaya Pencegahan Rasuah Malaysia (SPRM).
“Difahamkan, kontrak pembekalan hadiah kepada pusat beli belah tersebut bernilai kira-kira RM564,000.
“Suspek disyaki telah menerima rasuah berjumlah kira-kira lebih RM100,000 sebagai balasan membantu sebuah syarikat untuk mendapat kontrak pembekalan hadiah,” katanya ketika dihubungi hari ini.
Sementara itu, Pengarah SPRM Selangor, Datuk Alias Salim mengesahkan penahanan itu dan kes disiasat mengikut Seksyen 16(a)(A) Akta SPRM 2009.
“Suspek akan dibawa ke Mahkamah Majistret Shah Alam esok untuk permohonan reman,” jelasnya. – K! ONLINE


Lelaki terkejut ular tedung dalam mangkuk tandas
Oleh KOSMO!

8 Mac 2021, 7:14 pm
PHNOM PENH, Kemboja – Seorang lelaki terkejut apabila seekor ular tedung keluar dari mangkuk tandas sebelum dia sempat menggunakannya di rumahnya di Phsar Prom, wilayah Pailin awal bulan ini, lapor akhbar Daily Mail.
Lelaki tersebut, Ray Sopha pada mulanya menyangka apa yang dilihatnya di dalam mangkuk tandas tersebut adalah najis namun menyedari ia merupakan seekor ular tedung.
Menerusi satu rakaman, ular itu dilihat berputar-putar di dalam mangkuk tandas berkenaan setelah Ray mengepamnya.
Bagaimanapun, ia tidak berjaya dipam oleh Ray sebelum mengeluarkan kepalanya dan menjelirkan lidah berulang kali.
Ray cuba mendapatkan bantuan ahli keluarganya namun apabila mereka tiba di tandas berkenaan, ular tersebut telah hilang.
“Sejak itu, kami tidak lagi menggunakan tandas berkenaan dan tidak akan ke sana sehinggalah betul-betul pasti ia tidak akan kembali,” katanya. – Agensi


13 berpesta mabuk diberkas
Oleh MOHAMAD FAIZAL HASHIM

8 Mac 2021, 8:06 pm
JOHOR BAHRU – 13 individu yang leka berhibur sambil meneguk minuman beralkohol dicekup polis dalam serbuan di sebuah pusat hiburan di Jalan Dato Abdullah Tahir, di sini malam semalam.
Pemeriksaan yang dibuat pada pukul 8 malam itu mendapati premis hiburan yang sedang beroperasi itu tidak mempunyai lesen hiburan.
Ketua Polis Daerah Johor Bahru Selatan, Mohd. Padzli Mohd. Zain berkata, kesemua 13 individu yang ditahan itu berusia 26 hingga 46 tahun sedang leka berhibur.
“Hasil pemeriksaan lanjut mendapati tiga wanita yang sedang berhibur adalah warganegara asing manakala 10 lelaki tempatan yang dipercayai pelanggan termasuk seorang penjaga premis.
“Semakan mendapati pusat hiburan tersebut tidak mempunyai lesen hiburan selain penjaga premis diambil tindakan dibawah Seksyen 6(2) Enakmen Negeri Johor,” katanya dalam kenyataan hari ini.
Mohd. Padzli berkata, semakan rekod jenayah semua yang diperiksa tidak memiliki rekod jenayah lampau.

Katanya, penjaga premis dan semua pelanggan warganegara telah dikeluarkan kompaun dibawah Peraturan 16 Peraturan-Peraturan Pencegahan Dan Pengawalan Penyakit Berjangkit 2021 kerana melanggar syarat (PKPB).
“Tiga wanita warganegara asing itu pula diambil tindakan dibawah Seksyen 56(1)(1)Akta Imigresen dan Peraturan 16 PPDPPB 2021 dan semakan ketulenan passport akan dibuat di Jabatan Imigresen Malaysia.
“Orang ramai yang mempunyai sebarang maklumat berkaitan jenayah boleh menghubungi terus di talian Hotline IPD Johor Bahru Selatan 07-2182323,” ujarnya. – K! ONLINE


Polis Sarawak patahkan cubaan menyeludup dadah bernilai RM260,000
Oleh ALICIA JOHNY KUEH

8 Mac 2021, 7:07 pm
KUCHING – Polis Sarawak telah menahan seorang lelaki dan seorang wanita yang disyaki terlibat dalam cubaan menyeludup pil ecstacy dan dadah syabu bernilai lebih RM260,000 di sekatan jalan raya KM30, Jalan Serian-Tebedu, Jumaat lalu.
Pesuruhjaya Polis Sarawak, Datuk Aidi Ismail berkata, bekalan dadah terbabit disyaki dibawa dari Kuching untuk dihantar ke sumber lain di Tebedu, yang kemudiannya akan diseludup ke negara jiran.
“Semasa menjalankan tugas Ops Benteng sekitar pukul 5 pagi, petugas sekatan jalan raya telah menahan sebuah kereta yang dinaiki seorang lelaki berusia 35 tahun dan seorang wanita berusia 38 tahun disyaki terlibat dengan kegiatan dadah.
“Hasil pemeriksaan telah menjumpai sejumlah 0.73 gram dadah jenis methamphetamine (syabu) dan sejumlah 14,880 biji pil disyaki pil ecstacy dengan nilai anggaran RM267,940.
“Manakala nilai pasaran bekalan dadah ini di Indonesia dianggarkan mencecah kepada RM1,041,600 dengan anggaran mampu diedarkan kepada 49,600 orang penagih,” katanya dalam satu sidang akhbar di Ibu Pejabat Polis Kontinjen Sarawak di sini hari ini.
Jelasnya, kedua-dua suspek mengaku terlibat dalam penghantaran bekalan dadah ke Tebedu untuk pembayaran sebanyak RM3,000 kerana mengalami kesusahan hidup.

Turut dirampas adalah kenderaan berkenaan dan wang tunai RM500.
Kedua-dua suspek juga didapati positif dadah setelah dibawa ke Pejabat Bahagian Siasatan Jenayah Narkotik IPD Serian dan akan direman sehingga 12 Mac depan untuk membantu siasatan.
Kes akan disiasat dibawah Seksyen 39B, Seksyen 12(2) dan Seksyen 15(1)(a) Akta Dadah Berbahaya 1952. – K! ONLINE


Pengamal media mungkin peroleh vaksin terawal
Oleh MOHD RASDAN AHMAD

8 Mac 2021, 7:42 pm
PETALING JAYA – Jawatankuasa Khas Jaminan Akses Bekalan Vaksin Covid-19 (JKJAV) akan membuat pengumuman mengenai status permohonan Kesatuan Kebangsaan Wartawan Semenanjung Malaysia (NUJM) agar pengamal media menjadi antara golongan penerima terawal mendapatkan suntikan vaksin.
Pengerusi Bersama JKJAV, Khairy Jamaluddin berkata, pihaknya sudah menubuhkan jawatankuasa kecil untuk meneliti permohonan NUJM supaya pengamal media diberikan keutamaan untuk menerima vaksin Covid-19 lebih awal.
“Buat masa ini JKJAV belum menyenaraikan media sebagai penerima fasa pertama pelalian di bawah Program Imunisasi Covid-19 Kebangsaan (PICK) kerana perkara berkenaan masih di peringkat penelitian.
“Namun, saya yakin keputusan muktamad mengenai permohonan memasukan pengamal media sebagai golongan yang patut diberikan keutamaan untuk mendapatkan suntikan vaksin Covid-19 akan diputuskan dalam mesyuarat JKJAV tidak lama lagi,” katanya dalam sidang akhbar khas mingguan PICK hari ini. – K! ONLINE


Askar ditawan didenda £500 kerana pulang lewat ke kem latihan
Oleh KOSMO!

8 Mac 2021, 8:18 pm
LONDON – Seorang anggota tentera Britain didenda £500 (RM2,828)  kerana pulang lewat ke kem latihannya  di Nigeria walaupun sebelum itu dia dijadikan tawanan, malah diacukan raifal dalam kejadian di bandar Abuja, demikian menurut pendengaran di sebuah mahkamah tentera.
Sarjan Samuel Galloway daripada  Batalion Pertama, Rejimen Diraja Scotland didakwa ditahan selama beberapa jam dengan raifal tempur AK-47 diacu padanya sebelum dia dilepaskan setelah wang tebusan dibayar.
Bagaimanapun, insiden tahun 2019 itu cuba disembunyikan  tentera Britain pada masa itu bagi mengelakkan ketegangan diplomatik daripada berlaku.
Bagi menyembunyikan kes itu,  Galloway didenda kerana pulang lewat ke kem latihan tentera Britain dengan pegawai kanan menafikan ceritanya dijadikan tawanan sambil diacukan senapang.
Dakwa Galloway, seorang pegawai rejimennya turut meminta agar kenyataan saksi dipalsukan.
Dakwaan tersebut dan beberapa tuduhan lain timbul semula kerana Galloway membuat rayuan terhadap denda tersebut dan mahu sabitan kesalahan melanggar perintah berkurung di kem berkenaan dibatalkan.

Kes tersebut  didengari buat kali pertama awal bulan ini di Mahkamah Tentera Bulford, Wiltshire.
Seorang hakim mengarahkan kes tersebut dibicarakan pada September ini. – Agensi


Galakkan JMB kenakan insurans kediaman
Oleh NUR SHARIEZA ISMAIL

8 Mac 2021, 8:16 pm
SEPANG – Kerajaan negeri menggalakkan semua Badan Pengurusan Bersama (JMB) pangsapuri di Selangor mengambil langkah mengenakan insurans kediaman kepada penduduk sebagai suatu jaminan sekiranya berlaku sebarang bencana.
Menteri Besar Selangor, Datuk Seri Amirudin Shari berkata, penduduk juga boleh menggunakan insurans itu bagi tujuan memperbaiki kemudahan yang terjejas daripada bencana dan perkara yang tidak diingini.
“Namun begitu apabila mengenakan insurans kediaman, ia sebenarnya ikut kemampuan JMB itu sendiri dalam mendapatkan dana daripada kutipan penduduk.
“Pada masa sama, ia perlu mengikut keupayaan penduduk untuk membayar kerja-kerja penyelenggaraan dan caj yang dikenakan,” katanya.
Beliau berkata demikian kepada pemberita selepas melawat kawasan yang dilanda bencana ribut di Taman Seroja Bandar Baru Salak Tinggi (BBST) di sini hari ini.
Turut serta dalam lawatan tapak itu adalah Yang Dipertua Majlis Perbandaran Sepang (MPSepang), Datuk Abd. Hamid Hussain.

Amirudin berkata, kerajaan negeri juga mungkin boleh mendahulukan bayaran sebelum penduduk mendapat bayaran insurans terbabit dengan meneliti tempoh masa yang diambil dalam proses tuntutan.
“Bagaimanapun, saya perlu mendapatkan laporan penuh daripada Pejabat Tanah dan MPSepang dalam melihat apa yang perlu dibantu.
“Saya dimaklumkan seramai 120 penduduk terjejas akibat bencana baru-baru ini jadi bantuan bencana ‘one off’ sebanyak RM500 akan segera diberikan dalam minggu ini,” katanya.
Dalam perkembangan berbeza, Amirudin berkata, tiada keperluan mendesak untuk mengadakan sidang Dewan Undangan Negeri (DUN) buat masa ini.
Beliau bagaimana berkata, satu usul kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah akan dibuat jika terdapat keperluan untuk berbuat demikian.
Katanya, ini kerana segala urusan untuk mengadakan sidang DUN dan Dewan Rakyat terkandung dalam Ordinan Darurat yang ditandatangani Yang di-Pertuan Agong.
“Kalau ada keperluan kita akan bawa namun setakat ini belum ada keperluan mendesak tetapi kita sedang menilai semula kalau ada keperluan kita perlu panggil sidang DUN.
“Kita akan usulkan jika ada keperluan untuk sebarang pindaan Rang Undang-Undang ataupun pembentangan kelulusan RUU termasuk undang-undang perbekalan,” katanya. – K! ONLINE


COMWEL usul 67 kerusi calon wanita ketika PRU
Oleh ISKANDAR SHAH MOHAMED

8 Mac 2021, 7:02 pm
KLANG – Majlis Pimpinan Politik Wanita Malaysia (COMWEL) mengesyorkan cadangan supaya menetapkan 67 kerusi bagi calon wanita yang bertanding pada Pilihan Raya Umum (PRU) akan datang.
Pengasasnya, Datuk Zuraida Kamaruddin berkata, pihaknya akan mengemukakan syor itu kepada Suruhanjaya Pilihan Raya (SPR) dalam tempoh terdekat.
“Inisiatif COMWEL mahu mencadangkan kepada SPR supaya mempertimbangkan untuk menetapkan 30 peratus kerusi wanita dalam PRU nanti.
“Itu bukannya sukar untuk dilakukan iaitu hanya sebanyak 67 kerusi dan lebih ramai kaum wanita harus diletakkan dalam Kabinet,” katanya pada sidang akhbar selepas majlis perasmian COMWEL itu di sini, hari ini.
Terdahulu, majlis itu disempurnakan Yang Dipertua Dewan Rakyat, Datuk Azhar Azizan Harun yang
melancarkan buku hasil penulisan pertama Zuraida, ‘Wanita Berdaya, Harapan Negara’.
Zuraida yang juga Menteri Perumahan dan Kerajaan Tempatan memaklumkan penubuhan COMWEL bertujuan menghimpunkan kepimpinan wanita tempatan dalam memperjuangkan agenda pemberdayaan dan pengarusperdanaan gender secara bersistematik serta holistik.

“COMWEL merupakan satu pertubuhan yang bergerak melangkaui batasan politik dan dianggotai pemimpin wanita daripada pelbagai latar belakang politik, agama dan bangsa.
“Keanggotaannya terbuka kepada semua wanita termasuk pemimpin daripada pertubuhan bukan kerajaan (NGO), perkhidmatan awam dan sektor swasta,” katanya.
Sementara itu, Azhar memberitahu, cadangan berkenaan diakui bukan mudah dilaksanakan biarpun jumlah perwakilan wanita di Parlimen hanya 14 peratus ketika ini.
“Namun, masih ada langkah tambahan boleh dibuat sekiranya kerajaan bersetuju untuk memberi insentif kepada parti politik yang mencalonkan lebih ramai wanita.
“Sebagai contoh, ia melibatkan insentif kewangan untuk pembangunan wanita dalam parti politik berkenaan,” katanya. – K! ONLINE


Terselamat dalam timbusan tanah lebih dua jam
Oleh NORHAYATI YAHAYA

8 Mac 2021, 6:16 pm
KLANG – Seorang pekerja kontraktor Tenaga Nasional Berhad (TNB) ‘berselisih’ dengan ajal apabila terselamat dalam timbusan tanah lebih dua jam ketika melakukan kerja-kerja pemasangan kabel di Jalan Haji Abdul Manan 1, Taman Industri Meru di sini, hari ini.
Dalam kejadian kira-kira pukul 2.34 petang itu, mangsa, Muhammad Mustajrim Md. Kamalrudin, 22, tertimbus hingga paras kepala dalam lubang sedalam hampir 2.5 meter.
Pengarah Jabatan Bomba dan Penyelamat Selangor, Norazam Khamis berkata, berdasarkan maklumat awal mangsa sedang menjalankan kerja-kerja pemasangan kabel berhampiran longkang besar dengan dipenuhi air.
“Secara tiba-tiba berlaku rebakan tanah ketika mangsa sedang bekerja di dalam lubang yang dikorek untuk memasang kabel.
“Rebakan tanah itu menyebabkan mangsa tertimbus sehingga menutupi paras kepala dalam keadaan kedudukan berdiri,” katanya dalam kenyataan di sini hari ini.
Kata beliau, seramai 13 anggota dan pegawai dari Balai Bomba dan Penyelamat Kapar dikejarkan ke lokasi kejadian sebaik menerima panggilan kecemasan pukul 2.36 petang.

Norazam menambah, mereka yang tiba empat minit kemudian melakukan kerja-kerja menyelamat mangsa itu.
“Kita mengambil masa lebih dua jam sebelum berjaya mengeluarkan mangsa kira-kira pukul 5.08 petang.
“Mangsa kini dilaporkan stabil dan kini dirawat di Hospital Tengku Ampuan Rahimah (HTAR) di sini,” jelasnya. – K! ONLINE


1,529 kes baharu, 2,076 kes sembuh
Oleh SITI A'ISYAH SUKAIMI

8 Mac 2021, 5:52 pm
PUTRAJAYA – Sebanyak 1,529 kes baharu dilaporkan hari ini menjadikan jumlah kes Covid-19 di Malaysia kini mencecah 314,989 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sembilan kes import mendapat jangkitan dari luar negara dan sebanyak 1,520 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 19,778 kes.
“Selain itu, terdapat 2,076 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 294,034 kes.
“Terdapat lapan kes kematian baharu hari ini menjadikan sebanyak 1,177 kes kematian Covid-19 di Malaysia,” katanya dalam satu kenyataan akhbar di sini hari ini.
Ujarnya, sebanyak 160 kes positif sedang dirawat di Unit Rawatan Rapi dengan 79 kes memerlukan bantuan pernafasan. – K! ONLINE


Ahmad Zahid keluarkan RM17.9 juta tanpa persetujuan
Oleh NORLIZAH ABAS

8 Mac 2021, 6:27 pm
KUALA LUMPUR – Mahkamah Tinggi di sini hari ini diberitahu, Datuk Seri Dr. Ahmad Zahid Hamidi telah melakukan pecah amanah kerana mengeluarkan wang RM17.9 juta milik Yayasan Akalbudi tanpa persetujuan lembaga pemegang amanah yayasan itu.
Penolong Penguasa Muhammad Fazli Zulkifli, 36, berkata, pemindahan wang Yayasan Akalbudi daripada akaun Affin Bank ke dalam akaun Maybank Tetuan Lewis & Co. (pemegang amanah yayasan itu) dibuat atas arahan Zahid yang juga pemilik yayasan tersebut.
Minggu lalu, pegawai penyiasat Suruhanjaya Pencegahan Rasuah Malaysia (SPRM) itu memberitahu, RM8.6 juta digunakan untuk membayar deposit saham kepada Ri-Yaz Assets Sdn. Bhd. manakala baki RM9.3 juta dipindahkan untuk membeli sijil simpanan tetap.
Menurutnya, pembayaran deposit itu melibatkan anak bekas Timbalan Perdana Menteri, Datuk Nurulhidayah bagi membeli 60 peratus saham milik pemegang saham Ri-Yaz Assets, Tan Sri Rashid Abdul Manaf.
Muhammad Fazli berkata, rakaman kenyataan beramaran Zahid kepada SPRM menyatakan Yayasan Akalbudi berminat untuk melabur dalam urusan pembelian hotel di Bali, Indonesia walhal kenyataan itu bercanggah dengan kenyataan saksi-saksi lain.
Menurutnya, saksi-saksi tersebut sebaliknya menyatakan, anak bekas Timbalan Perdana Menteri, Datuk Nurulhidayah yang berminat untuk melabur manakala urusan pembayaran menggunakan wang yayasan.

Ketika menjawab soalan Timbalan Pendakwa Raya Ahmad Sazilee Abdul Khairi pada sesi pemeriksaan semula, saksi pendakwaan ke-93 itu menyatakan, pengurusan hotel berkenaan mempunyai masalah yang diakui sendiri oleh Rashid.
Ujar Muhammad Fazli, Rashid berkata jalan penyelesaian bagi menyelamatkan hotel itu adalah sama ada hotel itu dijual atau beliau (Rashid) menjual pegangan sahamnya.
Saksi berkata, perbincangan yang diadakan mencapai kata sepakat bahawa Nurulhidayah berminat untuk melabur dalam Ri-Yaz Assests walaupun status kewangan syarikat itu kritikal kerana masalah pengurusan hotel berkenaan.
Ahmad Zahid, 68, sedang dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.
Sementara itu, seorang lagi saksi, Penolong Kanan Penguasa SPRM, Mohd. Tharuzi Mohd. Nor berkata, wang RM5.9 juta daripada Tetuan Lewis & Co. telah dibayar kepada Pengarah Bee Garden Holdings Sdn. Bhd., Tan Sri Lee Kim Yew atas arahan Zahid berhubung pembelian dua lot banglo di Country Heights, Kajang.
Saksi itu yang juga pegawai penyiasat kes berkata, berdasarkan siasatan, kedua-dua banglo itu kemudian dipindah milik kepada Yayasan Al-Falah yang dipengerusikan oleh Datuk Seri Mohamad Nasaee Ahmad Tarmizi yang merupakan adik kandung Zahid.
Ujar Mohd. Tharuzi, walaupun pembelian kedua-dua lot diuruskan oleh Tetuan Lewis & Co. (pemegang amanah Yayasan Akalbudi), namun tiada apa-apa dokumen dikeluarkan berhubung pembelian itu.
Ketika membacakan kenyataan saksinya kepada mahkamah, saksi berkata, Zahid telah menerima lapan keping cek berjumlah RM7 juta iaitu tujuh keping cek daripada syarikat Mastoro Kenny IT dan sekeping cek daripada Mubarak Hussain.
Perbicaraan di hadapan Hakim Collin Lawrence Sequerah bersambung esok. – K! ONLINE


Nama masakan kes bunuh, Maria Tunku Sabri dikecam biadab
Oleh MOHAMMAD SHAHEMY AZMI

8 Mac 2021, 6:42 pm
PETALING JAYA – Bekas personaliti televisyen popular, Maria Tunku Sabri sekali lagi mengundang kecaman apabila menggunakan nama menu masakan yang menyentuh sensitiviti masyarakat.
Perkara tersebut disuarakan oleh oleh seorang tukang masak professional, Cef Deedee menerusi satu perkongsian dalam Instagramnya.
Menerusi perkongsian tersebut, Maria dilihat menamakan masakannya sebagai ‘suami tembak isteri sumbat dalam tong sekali dengan sayur campur special’. Nama tersebut dipercayai merujuk tentang satu kes jenayah membabitkan kematian tragis seorang isteri yang dibunuh suami sendiri di Kota Tinggi, Johor baru-baru ini.
TANGKAP layar perkongsian dalam Instagram Maria Tunku Sabri berhubung menu masakannya yang dikecam teruk.
“Ambil kesempatan atas kesulitan. Perhatian kepada semua tukang masak di dunia. Jangan sesekali menggunakan nama dan tajuk resipi untuk konten anda berkaitan dengan seseorang yang mati dibunuh.
“Ini sangat biadab, tidak beretika, tidak berpelajaran dan tidak bermoral,” ujar Cef Deedee menerusi hantaran Instagramnya.
Menurut cef profesional itu lagi, seseorang itu tidak wajar menggunakan tajuk yang boleh membawa kenyataan seolah-olah menghina makanan kerana itu adalah rezeki.

“Memberi tajuk makanan ke atas kematian seseorang bukan bahan lawak. Jangan cari publisiti murahan,” ujarnya.
Menjengah dalam Instagram Maria, personaliti berusia 45 tahun itu dilihat telah menukar menu masakannya menjadi ‘sayur campur special sedih kes suami tembak isteri masuk dalam tong’.
Bagi yang mengikuti Instagram Maria pasti sedar bahawa dia sering menggunakan tajuk resipi yang unik kerana menggabungkan nama masakan dengan berita-berita semasa popular.
Pada ruangan komen, difahamkan Maria telah memadam segala kritikan negatif dalam video masakan tersebut dan hanya mengekalkan komen-komen positif.
Bagaimanapun menerusi sebuah komen yang dibalasnya, Maria menegaskan bahawa dia tidak mempunyai niat menghina sesiapa, sebaliknya perkara tersebut telah disalah tafsir oleh netizen.
“Saya tidak hina arwah (mangsa) pun,” ujarnya.
Ini bukan kali pertama Maria dikecam netizen kerana menggunakan menu masakan yang dianggap tidak sensitif.
Pada tahun lalu, bekas pengacara Jalan-Jalan Cari Makan itu dikecam netizen kerana menamakan menu masakannya sebagai ‘ikan siakap 3 rasa mati tertembak di sempadan Malaysia-Thai’ membabitkan satu kes tembakan maut seorang anggota PGA yang bertugas di pos sempadan Malaysia-Thailand di Padang Besar, Perlis oleh penyeludup. – K! ONLINE


Anak Jokowi putus cinta
Oleh KOSMO!

8 Mac 2021, 5:52 pm
JAKARTA-Istana Presiden semalam memaklumkan anak Presiden Indonesia, Joko Widodo atau Jokowi, Kaesang Pangarep putus cinta dengan kekasihnya, Felicia Tissue.
Kenyataan tersebut dikeluarkan oleh kakitangan kanan Jokowi, Ali Mochtar Ngabalin.
Menurut Ngabalin, dia kesal dengan tindakan ibu Felicia, Meilia Lau yang membabitkan Jokowi dalam perihal cinta pasangan itu.
“Mereka sudah besar, sebaiknya ibu Felicia tidak mengaitkan hal itu (putus cinta) dengan Jokowi.
“Biasalah, jangan babitkan orang tua, jangan dipaksa-paksa,” ujarnya seperti dipetik portal Suara.id kelmarin.
Kaesang dan Felicia khabarnya putus cinta pertengahan Januari lalu. Mereka berpacaran semasa sama-sama belajar di Singapura.-AGENSI


Empat Felda tamat PKPD
Oleh MOHD RIDZAUDDIN ROSLAN

8 Mac 2021, 5:49 pm
PETALING JAYA – Penduduk di empat kawasan Felda yang dikenakan Perintah Kawalan Pergerakan Diperketatkan (PKPD) boleh menarik nafas lega apabila perintah itu ditamatkan hari ini.
Felda terlibat itu antaranya Felda Jengka 1, Felda Jengka 2, Felda Jengka 7 serta Felda Ulu Jempol di Maran, Pahang.
Menteri Kanan Keselamatan, Datuk Seri Ismail Sabri Yaakob berkata, keputusan itu dibuat selepas penilaian risiko dibuat pelbagai agensi dalam Jawatankuasa Teknikal PKP.
“Sehingga kini, Kementerian Kesihatan (KKM) telah melaksanakan 471 ujian saringan dan daripada jumlah itu, secara komulatif hanya satu kes dilaporkan melibatkan lokaliti berkenaan.
“KKM turut mengesahkan kes positif hanya dikesan dalam Felda Ulu Jempol dan semua kontak rapat, kumpulan sasaran dalam kalangan penduduk telah dikenalpasti, disampel serta diasingkan,” katanya tadi.
Susulan itu, kerajaan bersetuju menamatkan PKPD di kawasan terbabit lebih awal berbanding 15 Mac seperti dijadualkan sebelum ini. – K! ONLINE


Pemohon UPUOnline dikecualikan bayaran proses nombor unik ID BSN
Oleh MOHD. HUSNI MOHD. NOOR

8 Mac 2021, 6:12 pm
PUTRAJAYA – Kementerian Pengajian Tinggi (KPT) bersetuju untuk menanggung sepenuhnya bayaran proses UPUOnline kepada semua pemohon bagi sesi akademik 2021/2022.
Berita itu dikongsi Menteri Pengajian Tinggi Datuk Seri Dr Noraini Ahmad menerusi hantaran di Facebook, hari ini.
Seperti tahun-tahun sebelumnya, wang proses bagi mendapatkan nombor unik ID adalah RM15.60.
Noraini berkata, bayaran proses UPUOnline sebelum ini dikenakan kepada pemohon untuk mendapatkan nombor unik ID Bank Simpanan Nasional (BSN).
Menurutnya, ia sebagai syarat untuk mengisi borang permohonan bagi melanjutkan pengajian ke Institusi Pendidikan Tinggi Awam (IPTA) dan Institusi Latihan Kemahiran Awam (ILKA).
“Justeru, melalui pengecualian ini, permohonan kemasukan ke IPTA dan ILKA bagi sesi akademik 2021/2022 boleh dibuat terus oleh pemohon di laman sesawang upu.mohe.gov.my,” katanya.

Noraini berkata, KPT berharap keputusan ini dapat meringankan beban pelajar dan melancarkan urusan mereka untuk melanjutkan pengajian seterusnya menjamin masa depan yang lebih cerah.
Katanya, permohonan bagi UPUOnline dibuka pada 4 Januari lalu hingga 31 Mac ini bagi lepasan Sijil Pelajaran Malaysia (SPM); lepasan Sijil Tinggi Persekolahan Malaysia (STPM), Asasi dan Sijil Tinggi Agama Malaysia (STAM); lepasan matrikulasi dan lepasan diploma.
Lepasan SPM boleh mula berbuat demikian mulai 21 Mac hingga 31 Mac manakala lepasan STPM, STAM dan Asasi dari 16 Mac hingga 31 Mac.
“Bagi lepasan matrikulasi pula, pelajar boleh buat pilihan program pengajian pada 23 Mac hingga 31 Mac manakala lepasan diploma dan setaraf esok hingga 31 Mac depan,” katanya. – K! ONLINE


Dikecam terlalu seksi, Azhar Sulaiman pertahan Leona
Oleh NUR EMIRA SAIZALI

8 Mac 2021, 6:32 pm
PETALING JAYA – “Leona, pergi cari klinik untuk kecilkan payudara”.
Demikian respons Azhar Sulaiman selepas anak bongsunya, Kasih Iris Leona sering kali dikecam netizen kerana dikatakan berpakaian mencolok mata.
Perkara tersebut mendapat perhatian Azhar sehingga memuat naik beberapa entri dalam akaun Facebooknya.
“Jadi, hari ini (kelmarin) Leona kena kecam lagi termasuklah saya juga dihentam kerana dikatakan tidak pandai mendidiknya untuk menjadi ‘islamik’. You ada anak?,” tulisnya dalam satu entri semalam.
Azhar turut memuat naik hantaran tentang kecaman yang diterima anaknya berkaitan isu cara pemakaian dan pertuturan bahasa Inggeris.
“Lepas satu, kemudian timbul lagi isu lain. Hari itu tentang tak boleh bertutur bahasa Melayu dan asyik berbahasa Inggeris.

“Lepas itu sibuk cakap dialek Kelantan. Sekarang isu seksi pula. Leona tolong cari klinik mengecilkan payudara, ayah akan bayar semuanya.
“Bila payudara kecil, saya yakin tidak boleh pakai baju seksi lagi,” tulisnya dalam satu perkongsian Facebook.
Sejak akhir-akhir ini, Leona, 19, kerap menerima mesej kecaman kerana sering berkongsi aksi-aksinya berpakaian seksi dan mendedahkan perut dalam media sosial, terutama aplikasi TikTok. – K! ONLINE


Pencemaran Sungai Kim Kim libatkan warna sahaja – Menteri
Oleh KHAIRUL MOHD. ALI

8 Mac 2021, 6:09 pm
KULAI – Kementerian Alam Sekitar dan Air (KASA) memaklumkan pencemaran Sungai Kim Kim yang dilaporkan sebuah akhbar hari ini hanya melibatkan pencemaran warna air sungai sahaja.
Menteri Alam Sekitar dan Air, Datuk Seri Tuan Ibrahim Tuan Man berkata, pencemaran tidak melibatkan pencemaran bau sebaliknya hanya warna air sungai menjadi hitam dan pekat, namun keadaan itu masih boleh dikawal.
“Ketika ini sampel air telah diambil untuk disiasat. Puncanya berkemungkinan daripada pelbagai pihak termasuklah sisa buangan dari kilang kerana tempat itu merupakan kawasan perindustrian.
“Kementerian juga telah mengarahkan Jabatan Alam Sekitar (JAS) negeri untuk memantau aktiviti pencemaran di kawasan sekitar dari udara dengan menggunakan dron,” katanya.
Beliau berkata demikian dalam sidang akhbar yang diadakan sempena Majlis Penyerahan Projek Pertama Wakaf Air kepada penduduk di Kampung Melayu, Seelong, Senai, di sini hari ini.
Turut hadir, Pengerusi Jawatankuasa Hal Ehwal Agama Islam Johor, Tosrin Jarvanthi dan Ketua Pegawai Eksekutif Suruhanjaya Perkhidmatan Air Negara (SPAN), Datuk Ahmad Faizal Abdul Rahman.

Terdahulu, Tuan Ibrahim berkata, KASA akan menyerahkan empat lagi projek perintis Tabung Wakaf Tunai Khas Perkhidmatan Air (Wakaf Air) kepada penerima dalam tempoh Mac hingga April tahun ini melibatkan negeri Selangor, Perak, Pahang dan Negeri Sembilan.
Menurutnya, pelaksanaan projek Wakaf Air ini dijayakan menerusi hasil sumbangan pelbagai pihak termasuk individu perseorangan.
“Projek perintis Wakaf Air ini ada lima, satu daripadanya telah siap dan diserahkan kepada 16 keluarga penerima di Kampung Melayu, Seelong, di sini hari ini.
“Sementara itu, empat lagi membabit seramai 200 penduduk di Selangor, sebuah surau di Perak, 100 di Pahang dan 200 yang lain di Negeri Sembilan,” katanya.
Menurut Tuan Ibrahim lagi, projek wakaf yang dilancarkan pada 17 Disember lalu telah berjaya mengumpul sebanyak RM2.4 juta sumbangan pelbagai pihak. – K! ONLINE


Pemburu haram buang senapang, pistol dalam sungai
Oleh AIMUNI TUAN LAH

8 Mac 2021, 5:20 pm
GUA MUSANG – Polis menemui dua laras senapang dan satu pistol yang dibuang ke dalam Sungai Kelantan berhampiran Jambatan Ibrahim Ali dekat Tendong, Pasir Mas pada Jumaat lalu.
Ketua Polis Kelantan, Datuk Shafien Mamat berkata, selaras senapang patah, selaras senapang jenis AK47 dan satu pistol itu dipercayai dibuang oleh dua suspek ke dalam sungai itu untuk melupuskan bukti kegiatan pemburuan secara haram.
Katanya, senjata api itu ditemui hasil daripada bantuan Unit Selam Skuba Pasukan Polis Marin Wilayah, Kuantan, Pahang yang menjalankan operasi selepas menerima maklumat mengenai kes itu.
“Sebelum senjata itu ditemui, polis telah menahan lima lelaki berusia antara 30 hingga 59 tahun yang dipercayai memiliki senjata api secara haram dalam beberapa serbuan berasingan di tiga daerah iaitu Gua Musang, Machang dan Pasir Mas baru-baru ini.
“Tangkapan pertama dilakukan terhadap seorang lelaki berusia 30 tahun di tapak pembalakan di Kampung Meranto, Gua Musang pada 21 Februari lalu yang memiliki satu laras senapang patah dan 17 butir peluru,” pada sidang akhbar di Ibu Pejabat Polis Daerah Gua Musang hari ini.
Menurut Shafien, soal siasat terhadap suspek, polis kemudian menahan majikannya yang berusia 32 tahun kerana dipercayai memiliki tiga laras senjata api yang dibeli di sekitar negeri ini dengan individu yang dikenalinya.

Ujarnya, hasil soal siasat, suspek mengakui bahawa tiga daripada empat senjata miliknya baru sahaja dibuang ke dalam sungai di Jambatan Ibrahim Ali.
Katanya, suspek memaklumkan bahawa senjata api itu dibuang ke dalam sungai oleh bapa dan adik iparnya bagi tujuan melupuskan bahan bukti bahawa mereka terlibat dalam kegiatan pemburuan haram.
“Sehubungan dengan itu, kita telah menjalankan operasi di dalam sungai di jambatan tersebut untuk mengesan senjata api yang dibuang oleh suspek.
“Siasatan awal mendapati, semua suspek yang terlibat dipercayai memiliki senjata api untuk tujuan kegunaan sendiri dan memburu secara haram,” katanya.
Tambah Shafien, semua suspek kini ditahan reman selama seminggu sehingga 9 dan 14 Mac ini.
Kes disiasat mengikut Seksyen 8 Akta Senjata Api (Penalti Lebih Berat) 1971 kerana memiliki senjata api tanpa kebenaran dan Seksyen 8 (A) Akta Senjata Api 1960 kerana memiliki peluru. – K! ONLINE


Ibu bapa akur kaedah penyuraian – Mohd. Radzi
Oleh AMREE AHMAD

8 Mac 2021, 5:13 pm
CYBERJAYA – Proses penyuraian murid berjalan lancar dengan sebahagian besar ibu bapa dilihat akur mengikuti setiap prosedur operasi standard (SO) yang ditetapkan pihak sekolah.
Itu respons spontan Menteri Kanan (Pendidikan), Datuk Dr. Mohd. Radzi Jidin ketika hadir secara mengejut di Sekolah Kebangsaan (SK) Cyberjaya 1, Persiaran Bestari, hari ini.
“Alhamdulillah, segalanya berjalan lancar walaupun sekolah yang saya lawat pada tengah hari ini ramai murid dengan lebih 3,000 orang dan terletak di kawasan padat penduduk,” katanya.
Beliau ditemui semasa meninjau sekolah berkenaan selepas turut melakukan lawatan ke SK King George V, di Ampangan, Seremban, Negeri Sembilan pada sesi sebelah paginya.
Seramai 1,645,159 murid tahun 3, 4, 5 dan 6 mula bersekolah di seluruh negara hari ini, seminggu selepas 1,107,095 murid prasekolah, tahun 1 dan 2 kohort 2021 pada 1 Mac lalu.
Sementara sejumlah 2,036,179 murid sekolah menengah kohort sama akan bersekolah pada 4 April bagi negeri-negeri Kumpulan A dan bakinya dalam kumpulan bermula 5 April depan.

Sementara itu, Radzi berharap keadaan sama turut berjalan dengan lancar di seluruh negara dan ibu bapa boleh memberi pandangan kepada pihak sekolah untuk proses penambahbaikan trafik.
Menurutnya, ini termasuk dengan meminta bantuan daripada pihak polis atau petugas Jabatan Sukarelawan Malaysia bagi mengawal kesesakan agar tiada perkara tidak diingini yang berlaku.
Dalam pada itu, Ketua Polis Daerah Sepang, Asisten Komisioner Wan Kamarul Azran Wan Yusoff berkata, pihaknya sedia memberi kerjasama dengan pengurusan sekolah jika diperlukan.
“Paling kita takut jika ada kemalangan akibat kereta bergerak laju dan hari ini pun, saya minta ketua polis balai Cyberjaya dengan enam anggota selain dari pasukan trafik datang,” katanya.
Beliau menambah, proses pemantauan turut dilakukan pada sebelah petang selepas habis waktu sesi persekolahan dan langkah itu akan berterusan sehingga keadaan kembali reda. – K! ONLINE


Wanita ditemui mati dengan leher terjerut
8 Mac 2021, 5:13 pm
PETALING JAYA – Seorang wanita tempatan ditemui mati dengan leher terjerut di dalam sebuah rumah di Taman Bangi, Jalan Reko, Kajang di sini hari ini.
Ketua Polis Daerah Kajang, Asisten Komisioner Mohd. Zaid Hassan berkata, polis menerima panggilan MERS 999 daripada seorang lelaki yang juga rakan sekerja mangsa sekitar pukul 9 pagi memaklumkan penemuan mayat tersebut.
“Hasil pemeriksaan awal pada mayat mangsa mendapati terdapat kesan jerut pada bahagian lehernya.
“Wanita berusia 30 an itu dipercayai telah meninggal dunia lebih daripada tempoh 24 jam sebelum dia ditemui,” ujarnya dalam kenyataan hari ini.
Katanya, kes disiasat mengikut Seksyen 302 Kanun Keseksaan kerana menyebabkan kematian.
Sehubungan itu, orang ramai yang mempunyai maklumat diminta tampil memberikan keterangan kepada Pegawai Penyiasat kes, Asisten Superintendan Ismail Ahmad di talian 0192306107 atau menghubungi mana- mana Balai Polis terdekat bagi membantu siasatan. – K! ONLINE


Pusat Kuarantin Transit Covid-19 di Selangor tidak ditambah
Oleh MOHAMAD NAUFAL MOHAMAD IDRIS

8 Mac 2021, 5:20 pm
SHAH ALAM – Kerajaan Selangor tidak bercadang untuk menambah Pusat Kuarantin Transit Covid-19, seperti yang dirancang sebelum ini.
Menteri Besar Selangor, Datuk Seri Amirudin Shari berkata, keputusan tersebut ekoran jumlah kes jangkitan harian di negeri itu yang didapati semakin menurun.
Menurut beliau, setakat ini sebanyak dua buah pusat kuarantin transit di Institut Latihan Islam Malaysia (ILIM), Bangi dan hotel Pegasus, Shah Alam.
“Memang, kita bercadang untuk buka pusat transit di empat daerah. Namun memandangkan kes jangkitan harian telah turun kepada tiga angka berbanding empat angka sebelum ini, justeru tiada keperluan membuka pusat transit baharu,” katanya pada sidang akhbar hari ini.
Terdahulu beliau merasmikan majlis Sambutan Hari Wanita Sedunia Peringkat Selangor 2021 dan Pra Pelancaran Ekspo Hasil Suri Selangor (HaSSel) Hybrid 2021 di pejabat Setiausaha Kerajaan Negeri (SUK) di sini.
Selangor sebelum ini merancang untuk mewujudkan pusat tersebut di daerah Klang, Hulu Langat, Petaling dan Sepang dengan empat daerah itu menjadi penyumbang tertinggi kepada kes positif harian Covid-19 di negeri itu.

Semalam, sebanyak 746 kes positif Covid-19 yang dicatatkan di Selangor daripada 1,683 kes yang dicatatkan di seluruh negara.
Mengulas berhubung program Pencegahan Penularan di Kawasan Titik Panas (POIS), Amirudin berharap lebih banyak majikan untuk menyertai program tersebut yang dilancarkan bulan lepas.
“Terbaharu, sebuah syarikat pengeluar sarung tangan lateks menyertai program ini setelah syarikat itu mencatatkan 800 kes positif di beberapa buah kilang miliknya dan kita akan membantu syarikat berkenaan sehingga kes mereka menurun,” jelasnya. -K!ONLINE


Ubah suai motosikal RM15,000 membawa padah
Oleh EDDY AQMAL MOHAMED HAMIDI

8 Mac 2021, 5:07 pm
PETALING JAYA – Tindakan seorang pemuda berhabis kira-kira RM15,000 untuk mengubahsuai motosikal miliknya akhirnya mengundang padah apabila dia ditahan dalam satu sekatan jalan raya di ibu negara malam tadi.
Pemilik motosikal jenis Yamaha Y15ZR berusia 28 tahun itu bagaimanapun mempertahankan tindakannya itu dan mendakwa pengubahsuaian yang dilakukannya adalah untuk persediaan memasuki pertandingan ubahsuai motosikal tidak lama lagi.
Ketua Jabatan Siasatan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, itu antara alasan yang sering diberikan pengguna jalan raya yang didapati melakukan kesalahan mengubahsuai kenderaan tanpa kebenaran.
“Bermula 1 Mac lalu hingga semalam, sebanyak 2,495 kenderaan telah diperiksa menerusi Ops Khas Ubahsuai Ekzos di sekitar ibu negara antaranya di Jalan Bangsar, Jalan Pahang, Jalan Kuching dan beberapa kawasan perumahan.
“Daripada jumlah itu sebanyak 1,400 saman di atas pelbagai kesalahan telah dikeluarkan manakala bagi kesalahan spesifik mengubahsuai ekzos pula sebanyak 79 saman telah dikeluarkan oleh JSPT Kuala Lumpur, 40 saman oleh Jabatan Alam Sekitar dan dan 90 saman oleh Jabatan Pengangkutan Jalan (JPJ),” katanya pada satu sidang akhbar di Balai Polis Trafik Tun H.S. Lee.
Menurut Zulkefly, pihaknya turut menyita sebanyak 84 kenderaan untuk pemeriksaan lanjut dan hanya akan diserahkan semula setelah tindakan menggantikan semula ekzos kepada yang asal dilakukan oleh pemilik.

“Operasi ini diadakan bagi membanteras penggunaan ekzos bising yang menjadi trend semasa golongan muda sehingga mengganggu ketenteraman awam.Tindakan ini (operasi) akan dibuat secara berterusan di kawasan yang kerap mendapat aduan serta menjadi tumpuan ramai.
“Saya ingin menasihatkan kepada pengguna jalan raya terutamanya pengguna motosikal menggunakan ekzos yang asal dan mematuhi peraturan-peraturan jalan raya,” ujar beliau.
Tinjauan Kosmo! di Balai Polis Trafik Tun H.S. Lee mendapati rata-rata pemilik motosikal yang hadir bagi menuntut semula motosikal turut membawa batang ekzos asal motosikal mereka untuk digantikan semula.
Antara tindakan yang diambil oleh pihak polis menerusi operasi berkenaan adalah tertakluk di bawah Kaedah 103 dan Kaedah 109 Kaedah-kaedah Lalu Lintas 1959, Seksyen 60 dan Seksyen 64 Akta Pengangkutan Jalan 1987. – K! ONLINE


Kerajaan terima aduan masalah bekalan air di Baling, Kedah
Oleh KHAIRUL MOHD. ALI

8 Mac 2021, 5:46 pm
JOHOR BAHRU – Hanya satu aduan masalah ketiadaan air diterima pihak kerajaan dalam tempoh cuaca panas ketika ini melibatkan kawasan di Baling, Kedah.
Menteri Alam Sekitar dan Air, Datuk Seri Tuan Ibrahim Tuan Man berkata, perkara itu sedang dipantau pihaknya dan langkah bersesuaian akan diambil.
“Kita dapat sedikit aduan daripada penduduk di kawasan utara di Baling, Kedah yang tidak menerima bekalan air.
“Syarikat air negeri Kedah, Syarikat Air Darul Aman Sdn. Bhd. (SADA) akan salurkan air segera kepada penduduk melalui lori tangki yang dihantar terus ke kediaman penduduk,” katanya.
Beliau berkata demikian dalam sidang akhbar yang diadakan sempena Majlis Penyerahan Projek Pertama Wakaf Air kepada penduduk di Kampung Melayu, Seelong, Senai, di sini hari ini.
Turut hadir, Pengerusi Jawatankuasa Hal Ehwal Agama Islam Johor, Tosrin Jarvanthi dan Ketua Pegawai Eksekutif Suruhanjaya Perkhidmatan Air Negara (SPAN), Datuk Ahmad Faizal Abdul Rahman.

Menurut Tuan Ibrahim lagi, setakat ini pihaknya belum menerima aduan daripada kawasan lain namun syarikat air negeri sentiasa memantau dan memastikan bekalan air dihantar kepada penduduk.
Jelasnya, kerajaan akan terus memantau situasi cuaca panas yang berlaku bulan ini selain turut memantau punca-punca air serta empangan.
“Kita ada beberapa pelan kontigensi untuk mengatasi masalah ini, termasuklah membangunkan beberapa lagi Takungan Air Pinggiran Sungai (TAPS) di seluruh negara sebagai satu pelan kontigensi sekiranya berlaku musim panas.
“Fokus kita adalah untuk membina di kawasan berhampiran dengan Loji Rawatan Air supaya kos rawatan air itu lebih jimat berbanding ambil terus dari sungai.
“Sebenarnya negara kita tidak mempunyai masalah bekalan air, cuma apabila situasi seperti banjir ia perlu ditakung, jadi untuk masa depan kita akan memperbanyakkan TAPS,” ujarnya. – K! ONLINE


Lelaki ditahan bantu siasatan kes bunuh
Oleh MOHAMAD FAIZAL HASHIM

8 Mac 2021, 5:27 pm
JOHOR BAHRU – Polis menahan seorang lelaki ditahan yang disyaki terlibat dalam kejadian bunuh warga emas di sebuah inap desa, Jalan Pinang, Taman Kota Kulai, petang semalam.
Suspek berusia 35 itu ditahan sepasukan anggota polis dari Ibu Pejabat Polis Daerah (IPD) di kawasan perumahan yang sama dianggarkan pukul 4.15 petang, kira-kira 20 minit selepas panggilan kecemasan diterima.
Ketua Polis Daerah Kulai, Superintendan Tok Beng Yeow berkata, pihaknya menerima panggilan kecemasan pada pukul 3.55 petang daripada seorang lelaki memberitahu terdapat satu pergaduhan bersenjatakan pisau di sebuah homestay.
Beliau berkata, sepasukan anggota polis bergegas ke lokasi kejadian menjumpai mangsa dalam keadaan terbaring dengan beberapa kesan kecederaan.
Tambahnya, hasil siasatan yang dijalankan mendapati suspek telah mengamuk dan bertindak menikam mangsa menggunakan sebilah pisau.
“Bertindak di atas maklumat, pihak polis telah menahan seorang lelaki yang dipercayai terlibat kes ini ketika sedang duduk di kaki lima kedai di Jalan Pinang 1, taman yang sama.

“Susulan penahanan tersebut, polis turut merampas sebilah pisau yang dipercayai digunakan suspek untuk menikam mangsa,” katanya dalam kenyataan hari ini.
Beng Yeow berkata, pegawai dan anggota Forensik Ibu Pejabat Polis Kontinjen (IPK) Johor turut hadir di tempat kejadian bagi membantu siasatan.
Katanya, pemeriksaan awal pada tubuh badan mangsa mendapati terdapat kesan kecederaan akibat ditikam di bahagian perut.
Tambahnya, polis turut mengambil rakaman kamera litar tertutup inap desa berkenaan bagi membantu siasatan.
“Pemeriksaan yang dibuat mendapati suspek mempunyai dua rekod jenayah lampau berkaitan kes jenayah dan penyalahgunaan dadah. Suspek juga dipercayai di bawah pengaruh alkohol.
“Punca kejadian masih dalam siasatan. Suspek ditahan reman selama tujuh hari bermula hari ini sehingga Ahad ini bagi membantu siasatan dijalankan,” ujarnya.
Kes disiasat di bawah Seksyen 302 Kanun Keseksaan.-K! ONLINE


Negeri Sembilan sasar kemasukan pelaburan RM10 bilion tahun ini
Oleh NOR SHAFAWATI YUP

8 Mac 2021, 5:22 pm
PORT DICKSON – Kerajaan Negeri Sembilan optimis untuk mencapai sasaran pelaburan RM10 bilion pada tahun ini walaupuun dalam keadaan pandemik Covid-19 yang melemahkah sektor ekonomi.
Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri, Datuk Dr. Mohamad Rafie Ab Malek berkata, tahun 2021 akan menjadi tahun yang mencabar bukan sahaja kepada Negeri Sembilan tetapi juga kepada negeri-negeri lain bagi menarik kehadiran pelabur termasuk dari luar negara.
“Secara jujur, kita akan mengalami masalah berat dan mencabar pada tahun 2021 kerana tahun lepas kita ada masalah pandemik Covid-19 yang bermula Mac dan ia berterusan. Tahun 2020 kita tidak boleh buat banyak dan tahun ini ia akan beri kesan yang besar.
“Kita hendak menyasarkan RM10 bilion tapi ia tidak mudah, kita mahu cuba juga untuk mencapainya sebab itu dalam perancangan kita pada tahun ini untuk buka ruang pelaburan baharu termasuk membuka kawasan perindustrian baharu dan insentif-insentif khusus kepada pelabur berpotensi,” katanya.
Beliau berkata demikian dalam sidang akhbar berkenaan Prestasi Pelaburan Negeri Sembilan 2020 di sini hari ini.
Menurut Mohamad Rafie, Negeri Sembilan telah mencatatkan rekod pelaburan cemerlang apabila mencapai jumlah pelaburan keseluruhan sebanyak RM7.93 bilion dengan RM3.83 bilion daripadanya merupakan pelaburan asing walaupun tahun 2020 juga merupakan tahun mencabar dari segi politik, sosial dan ekonomi.

“Jika dilihat secara khusus kepada pelaburan bagi sektor pembuatan dan perkhidmatan terpilih yang diluluskan oleh Lembaga Pembangunan Pelaburan Malaysia (MIDA), Negeri Sembilan mencatatkan sejumlah RM6.3 bilion iaitu terbaik pernah dicatatkan. Daripada jumlah tersebut, pelaburan dalam sektor pembuatan iaitu RM6.18 bilion merupakan tertinggi berbanding tahun-tahun sebelumnya.
“Kerajaan Negeri Sembilan amat berbesar hati dengan pencapaian ini dan segala usaha yang dilakukan bagi merealisasikan sasaran RM5 bilion yang ditetapkan bagi tahun 2020 sebelum ini berjaya dicapai dengan amat baik sekali. Angka ini menempatkan Negeri Sembilan berada pada kedudukan keenam terbaik antara negeri-negeri di Malaysia,” katanya.
Jelas beliau lagi, walaupun tahun 2020, negara juga terkesan dengan penularan pandemik Covid-19, namun jumlah pelaburan yang berjaya dicapai tersebut adalah hasil daripada perancangan pada tahun 2019.
“Untuk 2020 tersebut, usaha telah dibuat awal, kita mulakan pada 2019 dengan misi ke luar negara untuk menarik pelaburan dan kita berjaya menarik pelabur-pelabur ini datang,” katanya.
Turut hadir Ketua Pegawai Eksekutif NS Invest, Najmudin Sarimon, Ketua Pegawai Eksekutif NS Corp, Ab Rahim Rahman, Pengarah MIDA Negeri Sembilan, Zetty Hamimi Zakaria dan Timbalan Pengarah Unit Perancang Ekonomi Negeri (UPEN) negeri, Pardon Munawar. – K! ONLINE


Tembak isteri: JKM tunggu laporan siasatan
Oleh MOHAMAD FAIZAL HASHIM

8 Mac 2021, 5:16 pm
JOHOR BAHRU – Jabatan Kebajikan Masyarakat (JKM) negeri perlu menunggu laporan siasatan polis selesai sebelum memulakan proses memohon hak penjagaan dua anak kepada wanita yang dibunuh kejam oleh suaminya dalam kejadian di Taman Saujana, Kota Tinggi pada 1 Mac lalu.
Pengerusi Jawatankuasa Pembangunan Wanita, Keluarga dan Masyarakat negeri, Zaiton Ismail berkata, buat ketika ini, kedua anak lelaki mangsa berusia tiga dan empat tahun dijaga oleh ibu saudara mereka.
Jelasnya, kes tersebut masih dalam siasatan pihak polis dan JKM memerlukan laporan penuh untuk mendapatkan perintah mahkamah bagi menentukan pihak yang layak mendapat hak penjagaan.
“Permohonan tersebut nanti akan menentukan siapa yang mempunyai hak untuk menjaga dua kanak-kanak tersebut sama ada keluarga sebelah ibu atau keluarga sebelah bapa.
“Ketika ini dua kanak-kanak tersebut tinggal dan dijaga ibu saudaranya,” katanya dalam sidang akhbar selepas menyerahkan bantuan kepada ibu tunggal, Azizah Omar, 70, di rumahnya di Kampung Kempas Baru, Kempas, Johor Bahru.
Hadir sama Pengarah JKM negeri, Mohamad Hapil.

Terdahulu, Zaiton melawat Rumah Perlindungan Wanita Kempas dan rumah pasangan mualaf warga emas di Jalan Banjaran 10, Kempas Baru di sini hari ini.
Dalam kejadian kira-kira pukul 2.30 pagi 1 Mac lalu, mangsa yang bekerja sebagai kerani swasta ditembak pada bahagian dada ketika sedang tidur di rumahnya di Taman Saujana, Kota Tinggi dekat sini.
Lebih tragis mayat mangsa disumbat dalam tong air sebelum ditanam di sebuah ladang di Bandar Penawar, Kota Tinggi, kira-kira 30 kilometer daripada kediaman mereka. – K! ONLINE


Sultan Ibrahim kurnia tiga Proton X70
Oleh MOHAMAD FAIZAL HASHIM

8 Mac 2021, 5:25 pm
JOHOR BAHRU – Sultan Johor, Sultan Ibrahim Sultan Iskandar berkenan mengurniakan kenderaan Proton X70 kepada tiga doktor sebagai menghargai perkhidmatan dalam pasukan perubatan baginda.
Salah seorang daripada penerima kurniaan Sultan Ibrahim itu ialah Dr. Jaidon Romli daripada Pejabat Kesihatan Johor Bahru yang sedang berkhidmat di Klinik Kesihatan Tampoi, di sini.
Dr. Jaidon yang bertugas di dalam pasukan perubatan Sultan Johor sejak 2010 menzahirkan penghargaan dan ucapan terima kasih di atas kurniaan kereta tersebut.
“Patik menjunjung setinggi-tinggi kasih kepada Baginda Tuanku Sultan di atas kurniaan kereta ini. Patik mendoakan semoga Baginda Tuanku Sultan serta Kerabat diraja sentiasa sihat sejahtera” katanya kepada Royal Press Office (RPO).
Turut menerima kurniaan Sultan Ibrahim itu ialah Pegawai Perubatan Jabatan Perubatan Am, Dr. Azizan Sharif dan Pegawai Perubatan Jabatan Ortopedik, Dr. Hishamudin Salam yang bertugas di Hospital Sultanah Aminah (HSA).
Kenderaan disampaikan oleh wakil baginda Datuk Perdana Dalam, Kolonel Datuk Mohamed Perang Musa. – K! ONLINE


KKM bersedia beri vaksin kepada jemaah haji
Oleh MOHD. HUSNI MOHD. NOOR

8 Mac 2021, 4:12 pm
PUTRAJAYA – Kementerian Kesihatan (KKM) bersedia untuk melaksanakan pemberian vaksin Covid-19 kepada jemaah haji jika Arab Saudi menetapkan vaksinasi sebagai syarat memasuki negara itu.
Menteri Kesihatan, Datuk Seri Dr. Adham Baba berkata, buat masa ini, dua jenis vaksin sedia untuk diberikan kepada bakal jemaah haji iaitu Sinovac dan Pfizer jika benar syarat itu akan dilaksanakan nanti.
“Kita masih menunggu jumlah kuota haji yang ditetapkan kerajaan dan bersedia untuk pemberian vaksin jika ia dilaksanakan kelak,” katanya dalam sidang akhbar bersama Menteri Sains, Teknologi dan Inovasi, Khairy Jamaluddin Abu Bakar di sini hari ini.
Sementara itu, Khairy Jamaluddin memaklumkan bahawa pihaknya juga sedang mendapatkan pengesahan Arab Saudi mengenai syarat pengambilan vaksin kepada bakal jemaah haji.
“Jika benar itu syaratnya, maka bakal jemaah haji Malaysia akan menerima suntikan vaksin terlebih dahulu,” katanya.
Sementara itu, Khairy Jamaluddin berkata, setakat hari ini, Jawatankuasa Jaminan Akses Bekalan Vaksin (JKJAV) belum lagi menyenaraikan pengamal media sebagai penerima vaksin Covid-19 bagi fasa pertama Program Imunisasi Covid-19 Kebangsaan (PICK).

Beliau yang juga Menteri Penyelaras PICK berkata, JKJAV bagaimanapun telah menubuhkan jawatankuasa kecil bagi melihat permohonan pengamal media itu.
“Kita akan ada mesyuarat pada Khamis ini. Kalau ada perkembangan terbaharu mengenai permohonan itu, kita akan maklumkan kemudian,” katanya.
Dalam pada itu, Adham berkata, kerajaan kini sedang merancang supaya imuniti kelompok bagi pemberian vaksin dapat dicapai pada suku kedua tahun ini.
“Sekiranya rancangan itu berjaya, kita tidak perlu tunggu sehingga akhir tahun untuk melengkapkan imuniti kelompok seperti yang dijadualkan. -K! ONLINE


Nelayan ditemui mati selepas dua hari terjatuh dari bot
Oleh WAT KAMAL ABAS

8 Mac 2021, 3:39 pm
PARIT BUNTAR – Seorang nelayan yang dilaporkan hilang selepas terjatuh dari bot ketika dalam perjalanan pulang dari menangkap ikan kelmarin ditemui meninggal dunia hari ini.
Timbalan Pengarah Operasi Zon Maritim Kuala Kurau, Leftenan Maritim Mohd. Faiz Sejari berkata, mayat mangsa, Ng Choon Lee, 62, ditemui nelayan di kedudukan 15 batu nautika barat Tanjung Piandang dekat sini dalam keadaan terapung sekitar jam 11.00 pagi.
“Mayat mangsa ditemui sekumpulan nelayan yang turut sama dalam operasi mencari dan menyelamat (SAR) kira-kira 15 batu nautika dari lokasi mangsa dilaporkan terjatuh.
“Kita menyerahkan mayat tersebut kepada pihak polis untuk tindakan lanjut dan operasi yang memasuki hari ketiga ini ditamatkan pada pukul 12.30 tengah hari,” katanya ketika ditemui pemberita di Jeti Pengkalan Polis Marin Kuala Kurau.
Sabtu lalu, mangsa dilaporkan hilang di Perairan Kuala Kurau selepas dipercayai terjatuh dari bot yang dinaiki bersama dua rakan termasuk tekong.
Tambah Mohd. Faiz, seramai 30 anggota daripada Maritim Malaysia (APMM), Polis Marin dan Jabatan Perikanan terlibat dalam pasukan SAR selain turut dibantu 20 bot nelayan dari Persatuan Nelayan Tanjung Piandang.

Sementara itu, Pengerusi Jawatankuasa Pertanian, Perladangan dan Industri Makanan Perak, Razman Zakaria menasihatkan komuniti nelayan agar segera melaporkan kepada pihak berkuasa sekiranya menemui jasad manusia di laut.
Katanya, ia akan memudahkan urusan waris atau pihak berkuasa dalam menjalankan siasatan berhubung sebarang laporan kehilangan.
Dalam pada itu, Ketua Polis Daerah Kerian, Superintendan Mazuki Mat memaklumkan mayat mangsa dibawa ke Hospital Parit Buntar untuk proses bedah siasat. – K! ONLINE


Aksi mencolok mata, Sakinah ditegur PU Syed
Oleh NUR EMIRA SAIZALI

8 Mac 2021, 3:46 pm
PETALING JAYA – Sering memuat naik aksi mencolok mata dalam media sosial, pelakon Sharifah Sakinah ditegur Pencetus Ummah (PU) Syed agar lebih menjaga adab dalam berpakaian.
PU Syed atau nama sebenarnya, Syed Mohd Bakri Al Yahya menerusi surat terbuka kepada Sakinah menasihatkan pelakon Girlfriend Aku Dari Neraka itu agar tidak memberikan pengaruh negatif terhadap netizen dengan aksi-aksi seksi yang sering dimuat naik dalam laman sosial.
“Puan Sharifah Sakinah mempunyai seramai 2.4 juta pengikut dalam Instagram, saya ingin tegur perbuatan puan kerana pasti akan ada yang terikut-ikut dengan gaya hidup puan ini.
“Sekalipun hidup kita ini bebas, namun bagi umat Islam ada batas-batas yang tidak boleh dilangkaui serta dilanggari,” tulis juara Pencetus Ummah musim ketiga itu perkongsian Instagramnya.
Menerusi kiriman tersebut, Syed menegaskan, tegurannya bertujuan menyelamatkan aktres itu daripada terus hanyut dalam ujian dunia.
“Biarlah puan naik dan popular dengan disulami adab dan akhlak yang terpuji. Ingatlah, kita daripada keturunan dan nasab yang mulia. Maka saya rasa perlu untuk menegur puan kembali ke jalan yang sebenarnya.

“Inilah cara kita sesama Islam untuk menyelamatkan saudaranya daripada terus hanyut dalam ujian duniawi,” ujarnya sambil menyatakan belum terlambat untumadik Sharifah Shahira itu menunjukkan sifat mulia kepada pengikut Instagram.
Sementara itu, Sakinah menyambut baik teguran PU Syed dengan memuat naik semula surat teguran tersebut menerusi Instagramnya.
Bersikap terbuka, Sakinah turut memohon maaf dan mengharapkan semua pihak mendoakan yang terbaik buat dirinya.
“Saya minta maaf, doakan yang baik-baik,” katanya ringkas berserta tanda pagar #sedarasedara.
Kosmo! semalam melaporkan Sakinah atau nama sebenarnya Sharifah Nurul Sakinah Syed Abu Bakar Al- Khaired, 32, itu sekali lagi menarik perhatian pengikutnya dalam Instagram apabila memuat naik foto ‘belanja’ usai melakukan senaman.
Dalam hantaran tersebut, pelakon drama Aku Yang Kau Gelar Isteri itu berkongsi sekeping foto dengan penampilan dan gaya yang mencolok mata sehingga mengundang perhatian pengikutnya dalam laman sosial. – K! ONLINE


Indonesia terima 1.1 juta dos vaksin AstraZeneca petang ini
Oleh KOSMO!

8 Mac 2021, 4:59 pm
JAKARTA – Indonesia akan menerima 1.1 juta dos vaksin AstraZeneca Covid-19 yang dijangka tiba di negara itu sekitar pukul 6 petang waktu tempatan, hari ini.
Menurut laporan portal Tempo.com hari ini, bekalan vaksin dari Britain itu akan tiba dalam keadaan yang sedia untuk digunakan.
Jurucakap Kementerian Luar Negeri, Teuku Faizasyah, mengesahkan berita tersebut dan memberitahu ketibaan vaksin itu akan disiarkan secara langsung di  YouTube Sekretariat Presiden.
“Ya, benar. Kita akan menerima vaksin AstraZeneca dan ketibaannya boleh dilihat secara langsung mulai jam 6:25 petang ini (waktu tempatan),” kata Faizasyah melalui pesanan teks kepada Tempo pagi ini.
Setakat ini, Indonesia sudah menerima sebanyak 38 juta vaksin Covid-19 dengan tiga juta daripadanya dihantar dalam bentuk siap dan 35 juta dos lagi dalam bentuk bahan mentah yang akan diproses oleh syarikat farmaseutikal tempatan, Bio Farma.
Ketibaan bekalan vaksin AstraZeneca yang pertama di Indonesia akan menjadikan bekalan keseluruhan vaksin Covid-19 di negara itu sebanyak 39.1 juta.

Vaksin AstraZeneca diharapkan dapat membantu kerajaan Indonesia mencapai sasaran program vaksinasi dengan lebih cepat iaitu 60 hingga 70 peratus penduduk atau sekitar 181.5 juta orang bagi tahun ini. – Agensi


27 April keputusan bantahan AG
Oleh NUZULSHAM SHAMSUDDIN

8 Mac 2021, 4:21 pm
KUALA LUMPUR – Jabatan Peguam Negara (AG) hari ini mengemukakan bantahan terhadap permohonan bekas Penyelaras Parlimen Jasin Pakatan Harapan (PH), Datuk Seri Khairuddin Abu Hassan agar mahkamah mengarahkan Peguam Negara, Tan Sri Idrus Azizan untuk menasihatkan Perdana Menteri meletakkan jawatannya.
Peguam Kanan Persekutuan, S. Narkunavathy mengemukakan bantahan itu sewaktu permohonan untuk mendapatkan kebenaran pada prosiding di kamar hakim Mahkamah Tinggi di sini di hadapan Hakim Datuk Ahmad Kamal Md. Shahid.
Narkunavathy ketika ditemui selepas prosiding berkata, terdapat empat alasan bantahan yang dikemukakan antaranya tindakan oleh Peguam Negara tidak boleh dicabar melalui semakan kehakiman dan pemohon (Khairuddin) tidak mempunyai locus standi (hak di sini undang-undang) untuk memfailkan permohonan tersebut.
Sementara itu, peguam, Haniff Khatri Abdullah ketika ditemui mengesahkan tarikh keputusan berhubung bantahan Jabatan Peguam Negara itu.
Merujuk kepada bantahan yang dikemukan, peguam itu menyatakan, mana-mana rakyat yang merasakan kakitangan kerajaan tanpa mengira apa juga jawatan mereka, mempunyai hak untuk menegur.
Mahkamah kemudian menetapkan 27 April ini bagi keputusan bantahan tersebut.

Pada 3 Februari lalu, Khairuddin memfailkan permohonan semakan kehakiman itu atas alasan Idrus telah gagal menjalankan tugasnya untuk menasihati Yang di-Pertuan Agong dengan memaklumkan bahawa Muhyiddin sudah tidak lagi memiliki sokongan majoriti ahli parlimen dan tidak layak untuk memberi apa-apa nasihat kepada baginda. – K! ONLINE


Padah ubah suai ekzos, nombor pendaftaran
Oleh IVAN AMIRUL

8 Mac 2021, 4:15 pm
KOTA BELUD – Pengubahsuaian nombor pendaftaran dengan perkataan ‘SYA BUAYA’ serta ubahsuai ekzos antara kesalahan dilakukan pemilik motosikal dalam Ops Samseng Jalanan dijalankan Ibu Pejabat Polis Daerah (IPD) Kota Belud semalam.
Sebanyak 13 motosikal ditahan sepanjang operasi berlangsung selama empat hari itu.
Ketua Polis Daerah Kota Belud, Mohd Zaidi Abdullah berkata, semua motosikal berkenaan disita atas kesalahan mengubahsuai ekzos selain beberapa kesalahan lain.
“Selain itu, terdapat juga motosikal yang dirampas berikutan dipercayai terbabit dalam kes dicuri pada tahun 2012.
“Dalam operasi ini, polis turut mengeluarkan sebanyak 23 saman trafik,” katanya ketika dihubungi hari ini.
Dijalankan Bahagian Siasatan dan Penguatkuasaan Trafik (BSPT) IPD Kota Belud dengan kerjasama Jabatan Alam Sekitar (JAS) Sabah, Mohd Zaidi berkata, pemilik yang mahu menuntut semula motosikal yang disita disyaratkan supaya memasang semula ekzos asal terlebih dahulu.

Menurut beliau, pihaknya tidak akan berkompromi dan mengambil tindakan tegas terhadap pemilik yang mengubahsuai ekzos motosikal mereka sehingga mengeluarkan bunyi bising.
“Saya turut menggesa masyarakat setempat khususnya di Kota Belud agar terus memberi kerjasama dengan pihak polis bagi membendung gejala tidak sihat ini terutama golongan belia,” katanya. – K! ONLINE


Hanya 12 majikan di Cameron Highlands mohon perakuan penginapan
Oleh ASLIZA MUSA

8 Mac 2021, 4:55 pm
CAMERON HIGHLANDS – Sikap sambil lewa dan gemar berlengah merupakan antara faktor penyebab majikan yang menggajikan pekerja warga asing di sini tidak memohon untuk mendapatkan perakuan penginapan daripada Jabatan Tenaga Kerja (JTK).
Pengarah JTK Perak, Muhamad Fauzi Abd. Ghani berkata, ini dibuktikan apabila hanya 12 daripada 1,007 majikan di kawasan tanah tinggi itu yang baru memohon perakuan di bawah Akta Standard Minimum Perumahan, Penginapan dan Kemudahan Pekerja 1990 (Akta 446).
Katanya, permohonan perakuan untuk penginapan 6,912 pekerja warga asing itu dilakukan secara dalam talian dan kini dalam proses kelulusan.
“Kebanyakkan syarikat dan majikan di sini yang menggajikan pekerja warga asing masih belum memohon perakuan penginapan.
“Kita minta mereka agar tampil untuk mendapatkan perakuan tersebut dan tidak sepatutnya mereka tidak tahu mengenai peraturan di bawah Akta 446 itu,” katanya ketika ditemui pemberita selepas Operasi Penguatkuasaan Akta 446 di sebuah pusat pengumpulan sayur Blue Valley di sini hari ini.
Dalam operasi itu, lebih 80 pekerja warga asing didapati tinggal bersesak dalam 24 bilik yang disediakan majikan.

Mengulas mengenai operasi tersebut, beliau berkata, pemeriksaan mendapati, persekitaran asrama tersebut tidak kondusif sebagai penginapan kerana kotor, siling bocor, ruang bilik yang kecil namun menempatkan lebih penghuni serta pendawaian elektrik yang tidak tersusun.
Katanya, penginapan pekerja juga didapati tidak mendapat kelulusan daripada pihak berkuasa tempatan (PBT).
“Apabila kita buat operasi di sini, didapati pihak syarikat masih belum memohon perakuan penginapan sekaligus telah melanggar Akta 446.
“Pihak majikan akan dipanggil untuk diambil keterangan dan jika ada kesalahan maka kertas siasatan akan dibuka dan seterusnya dikenakan tindakan pendakwaan atau kompaun,”katanya. – K! ONLINE


Rempuh jejambat: Polis pohon sambung reman bagi kesalahan trafik esok
Oleh EDDY AQMAL MOHAMED HAMIDI

8 Mac 2021, 5:01 pm
KUALA LUMPUR – Polis Diraja Malaysia (PDRM) akan memohon sambungan reman terhadap pemandu treler yang melanggar jejambat dalam pembinaan di Lebuh Raya Sungai Besi-Ulu Kelang (SUKE) di ibu negara Rabu lalu mengikut kesalahan trafik esok.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, suspek berusia 40 tahun itu kini sedang direman bagi membantu siasatan berkaitan penyalahgunaan dadah.
“Selepas reman berkait kes dadah tamat esok, pihak JSPT Kuala Lumpur akan memohon reman disambung bagi membantu siasatan berkait kesalahan trafik pula.
“Kita perlukan sedikit masa untuk menjalankan siasatan dan pihak polis sedang menunggu laporan saringan air kencing terhadap suspek yang dihantar ke Jabatan Kimia sebelum ini,”katanya pada sidang akhbar di Balai Polis Trafik Tun H S Lee, di sini, hari ini.
Suspek sebelum ini direman empat hari bagi membantu siasatan sebelum ia disambung lagi dua hari yang akan berakhir esok.
Terdahulu, Kosmo! sebelum ini melaporkan dua individu maut manakala tiga lagi pekerja sebuah kilang cedera selepas van pekerja yang dinaiki mereka ditimpa runtuhan pembinaan jejambat di Lebuh Raya Lingkaran Tengah 2 (MRR2) sewaktu dalam perjalanan ke tempat kerja. -K!ONLINE


Ikan mati kerana mabuk oksigen
Oleh MOHD SYALMIZI HAMID

8 Mac 2021, 4:57 pm
SEBERANG PERAI – Fenomena ikan mabuk dipercayai menjadi punca kematian beberapa ekor ikan yang dikesan di Sungai Kulim berdekatan Kampung Tun Sardon, Ara Kuda, Tasek Gelugor di sini pada Jumaat lalu.
Pengarah Jabatan Alam Sekitar (JAS) negeri, Sharifah Zakiah Syed Sahab berkata, siasatan pihaknya mendapati punca kejadian bukan disebabkan oleh pencemaran industri.
Beliau berkata, pihaknya telah melakukan siasatan dari lokasi kejadian di sungai itu sehingga ke sempadan Kulim, Kedah sebelum mengetahui punca kejadian berkenaan.
“Sampel air sungai diambil di tiga lokasi untuk dianalisis selain pemantauan melalui dron di sekitar lokasi kejadian.
“Siasatan di hulu sehingga memasuki sempadan Kulim turut menemui ikan mati yang terapung di kawasan Kedah dan kita memerlukan penyertaan JAS Cawangan Kulim.
“Siasatan mendapati, tiada punca industri yang berpotensi mencemar sungai ini dan kita mendapati kandungan oksigen terlarut turun mendadak iaitu selari dengan peningkatan kandungan pepejal terampai,” katanya dalam kenyataan di sini hari ini.

Beliau berkata, peningkatan pepejal terampai tersebut berkemungkinan disebabkan oleh hujan lebat di hulu sungai yang meningkatkan air larian permukaan di kawasan hulu.
“Ia berkemungkinan memberi impak kepada spesis ikan yang sensitif,” katanya dalam kenyataan di sini hari ini.
Terdahulu, pihaknya menerima aduan apabila orang awam di Kampung Tun Sardon mendakwa melihat ikan mati dan terapung di dalam sungai itu kira-kira pukul 5.45 petang pada Jumaat lalu.
Sementara itu, beliau berkata, orang ramai yang ingin menyalurkan sebarang maklumat berhubung kes-kes pencemaran boleh menghubungi pihaknya di talian bebas tol 1-800-88-2727 atau melalui e-aduan di [email protected]. – K! ONLINE


Nenek 64 tahun dicekup bersama anak, menantu mengedar dadah
Oleh DIYANATUL ATIQAH ZAKARYA

8 Mac 2021, 3:36 pm
ALOR GAJAH – Seorang wanita warga emas diberkas bersama-sama anak perempuan dan menantunya selepas dipercayai mengedar dadah secara kecil-kecilan dalam serbuan di sebuah rumah di Taman Seri Bayu, Rembia di sini, kelmarin.
Warga emas berusia 64 tahun yang juga mempunyai 13 anak dan 29 cucu itu ditahan kira-kira pukul 11.30 malam oleh sepasukan pegawai dan anggota daripada Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Melaka dan Bahagian Siasatan Jenayah Narkotik (BSJN).
Turut ditahan dalam serbuan itu adalah anak perempuannya berusia 25 tahun dan menantu 23 tahun.
Ketua Jabatan Siasatan Jenayah Narkotik (JSJN) negeri, Superintendan Zulkiflee Rashid berkata, hasil aduan orang awam, sepasukan JSJN dan BSJN telah membuat serbuan pertama dan menahan tiga suspek termasuk dalang utama berusia 64 tahun.
“Hasil pemeriksaan di lokasi pertama menjumpai satu paket plastik berisi daun kering disyaki ganja dan dua papan timah mengandungi tiga biji pil eramin 5.
“Susulan itu kita menahan seorang wanita warga emas dan anak perempuannya serta menantu kerana dipercayai terlibat dalam kegiatan pengedar dadah secara kecil-kecilan di kawasan setempat.

“Turut ditahan di lokasi adalah dua lelaki iaitu rakan mereka berusia 27 dan 23,” katanya ketika dihubungi di sini, hari ini.
Mengulas lanjut beliau berkata, susulan tangkapan itu, pihaknya membuat serbuan kedua di sebuah rumah di Melaka Pindah kira-kira pukul 12.20 pagi.
“Dalam serbuan kedua kita telah menahan sepasang kekasih iaitu seorang lelaki berusia 24 dan wanita 36 tahun yang merupakan rakan kepada anak suspek utama.
“Pemeriksaan di lokasi kedua menjumpai satu balutan kertas mampat seberat 9.73 gram disyaki ganja dan satu beg mengandungi sembilan peket plastik lutsinar dipercayai syabu seberat 54.16 gram bernilai kira-kira RM6,000,” katanya.
Katanya, warga emas berkenaan bersama-sama anak perempuan dan menantunya serta dua lagi suspek akan disiasat mengikut Seksyen 12(2) Akta Dadah Berbahaya (ADB) 1952, manakala pasangan kekasih disiasat mengikut Seksyen Seksyen 39B dan Seksyen 15(1)(a) akta sama. – K! ONLINE


Warga emas menyamar kerabat didakwa tipu tawaran projek balak
Oleh KOSMO!

8 Mac 2021, 3:02 pm
TUMPAT – Seorang lelaki warga emas yang mengaku kononnya bergelar Tengku kerabat Diraja Kelantan didakwa di Mahkamah Majistret di sini hari ini atas pertuduhan melakukan penyamaran bagi tujuan menipu tawaran projek balak tahun lalu.
Tertuduh, Raja Yusuf R. Ismail, 69, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Majistret Ahmad Armi Najamuddin Azmi.
Mengikut pertuduhan, tertuduh didakwa menyamar sebagai seorang kerabat Diraja Kelantan dengan pengetahuan untuk menggantikan nama Raja Yusuf R. Ismail kepada Yang Amat Mulia Tengku Yusuf Tengku Ismail bertujuan menawarkan projek balak di Machang untuk menipu Mohd. Fariz Hashim.
Kesalahan itu dilakukan oleh tertuduh di Kampung Padang Rokma, Wakaf Bharu di sini kira-kira pukul 10 pagi hingga 5 petang pada 28 Oktober tahun lalu.
Tertuduh didakwa mengikut Seksyen 419 Kanun Keseksaan yang memperuntukkan hukuman penjara sehingga tujuh tahun atau dengan denda atau kedua-duanya sekali jika sabit kesalahan.
Pendakwaan dikendalikan oleh Timbalan Pendakwa Raya, Ahmad Faris Ab. Jalil manakala tertuduh diwakili peguam bela, Tara Singh Delip.

Mahkamah menetapkan ikat jamin sebanyak RM4,000 dengan seorang penjamin dan 11 April depan sebagai tarikh sebutan semula kes.
Tertuduh bagaimanapun tidak membayar ikat jamin yang ditetapkan oleh mahkamah. – K! ONLINE


236 hektar tanah terbiar di Negeri Sembilan dibangunkan
Oleh NOR SHAFAWATI YUP

8 Mac 2021, 3:30 pm
PORT DICKSON – Sebanyak 236 hektar tanah terbiar di seluruh Negeri Sembilan telah dibangunkan oleh kerajaan negeri pada tahun lalu bagi memastikan jaminan pengeluaran produk pertanian dan asas tani mencukupi.
Menteri Besar Negeri Sembilan, Datuk Seri Aminuddin Harun berkata, insentif membangunkan tanah terbiar itu dilakukan dengan kerjasama Jabatan Pertanian Negeri Sembilan dengan peruntukan sebanyak RM1 juta bagi program tanah terbiar.
“Sebanyak 236 hektar tanah terbiar di seluruh Negeri Sembilan termasuk dusun yang tinggalkan lebih lima tahun telah diusahakan semula dengan pelbagai jenis tanaman seperti sayur-sayuran dan buah-buahan.
“Ini satu usaha yang baik bagi memastikan bekalan makanan mencukupi dan mencapai hasrat menjadikan Negeri Sembilan sebagai pengeluar produk pertanian utama di Lembah Klang,” katanya pada sidang akhbar sempena Majlis Penyerahan Insentif Jaminan Bekalan Makanan Pasca Perintah Kawalan Pergerakan 2.0 di Tasik Villa International Resort di sini hari ini.
Menurut Aminuddin, sejumlah 236 hektar tanah terbiar yang diusahakan pada tahun lalu itu melebihi sasaran 200 hektar tanah yang telah ditetapkan kerajaan negeri.
“Malah, sehingga bulan Februari lalu, kita juga telah menerima lebih 200 permohonan daripada petani dan pengusaha terutama golongan muda yang mahu mengusahakan tanah terbiar tersebut.

“Alhamdulillah, kita lihat ramai anak-anak muda yang berminat menceburi bidang pertanian dan kerajaan negeri turut menyediakan peruntukan RM1 juta bagi program siswazah tani dan petani muda,” katanya.
Jelas Aminuddin, sektor pertanian mampu membawa hasil pulangan yang baik dengan nilai jualan produk pertanian yang tinggi di pasaran.
Pada majlis tersebut, Aminuddin turut menyerahkan faedah serta bantuan input pertanian kepada 136 penerima yang terdiri daripada petani di Negeri Sembilan.
Bantuan input pertanian itu merangkumi baja dan peralatan benih dengan nilai keseluruhan RM500,000. – K! ONLINE


Dua wanita cedera ringan dalam kejadian tanah runtuh
Oleh ALICIA JOHNY KUEH

8 Mac 2021, 2:36 pm
KAPIT – Dua wanita mengalami cedera ringan setelah kenderaan yang dipandu mereka terlibat dalam satu kejadian tanah runtuh di Kilometer 4, Jalan Bukit Goram di sini hari ini (8 Mac).
Ketua Balai Bomba dan Penyelamat (BBP) Kapit, Penolong Penguasa Bomba (PPgB) Erwandy Tugor berkata kejadian terbabit berlaku pada pukul 6.23 pagi.
“Setibanya pasukan bomba di lokasi, kami menemui sebuah kenderaan jenis Proton Saga telah terjatuh ke dalam runtuhan jalan terbabit.
“Dua wanita yang berada di dalam kenderaan terbabit semasa kejadian dilaporkan telah berjaya dikeluarkan sebelum kehadiran pihak bomba,” katanya dalam satu kenyataan tadi.
Mangsa yang masing-masing berusia 46 and 32 tahun dilaporkan hanya mengalami cedera ringan.
Katanya lagi, pihak bomba telah memasang sawar-sawar di lokasi runtuhan sebagai tanda amaran kepada pengguna jalan raya. – K! ONLINE


Jakim tunggu keputusan Majlis Raja-Raja Melayu sebelum beri maklum balas
Oleh SUBKHI SUDARJI

8 Mac 2021, 3:20 pm
PUTRAJAYA – Jabatan Kemajuan Islam Malaysia (Jakim) akan mengeluarkan kenyataan rasmi berhubung status seorang pemilik akaun Facebook yang didakwa terbabit dengan ajaran sesat selepas Majlis Raja-Raja Melayu membuat keputusan.
Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri berkata, pihaknya hanya akan mengeluarkan maklum balas selepas Majlis Raja- Raja Melayu membuat kenyataan.
“Insya-Allah kita akan komen selepas Penyimpan Raja-Raja mengeluarkan kenyataan,” katanya kepada pemberita selepas merasmikan Majlis Sambutan Hari Wanita 2021 anjuran Yayasan Dakwah Islamiah Malaysia (Yadim) di Auditorium Kompleks Islam Putrajaya hari ini.
Pada majlis berkenaan empat tokoh wanita telah menerima Anugerah Hari Wanita 2021 bagi kategori masing-masing.
Penerima tokoh berkenaan ialah Faiza Bawumi Sayed Ahmad (Anugerah Saidatina Khadijah), Ruziah Ghazali (Anugerah Saidatina Aisyah), Prof Dr. Fatin Aliah Phang Abdullah ( Anugerah Saidatina Saffiyyah) dan Datin Aminah Zakaria ( Anugerah Saidatina Ummu Salamah).
Pada majlis itu juga Yadim turut melancarkan tabung RM Seringgit Satu Minggu bagi membantu golongan yang memerlukan. – K! ONLINE


Hakisan pantai: Pahang tunggu peruntukan dari kerajaan Persekutuan
Oleh KOSMO!

8 Mac 2021, 3:17 pm
Oleh NIK SUKRY RAMLI
KUANTAN – Kerajaan negeri telah mengemukakan permohonan rasmi kepada kerajaan Persekutuan untuk mendapatkan peruntukan bagi mengatasi masalah hakisan pantai yang berlaku di kawasan pesisir pantai di negeri ini.
Menteri Besar, Datuk Seri Wan Rosdy Wan Ismail berkata, permohonan itu dibuat selepas mendapati berlaku hakisan pantai yang serius di beberapa lokasi di Pahang.
“Permohonan sudah kita kemukakan dan kita tunggu kelulusan daripada kerajaan Persekutuan dan saya percaya perkara ini sedang diberi pertimbangan oleh mereka (kerajaan Persekutuan).
“Kelulusan itu mengambil masa kerana membabitkan kajian teliti dan agensi seperti Jabatan Pengairan Saliran (JPS) perlu melakukan tinjauan di lokasi dikenal pasti bagi memudahkan proses anggaran peruntukan diperlukan untuk kerja baik pulih kawasan berkenaan.
“Kajian awal sudah dilakukan sebelum ini tapi perlu kajian lebih teliti kerana ia membabitkan kawasan berisiko tinggi berlaku ancaman hakisan,” katanya selepas Majlis Penyampaian Wang Ihsan Mangsa Banjir kepada kira-kira 1,000 ketua isi rumah (KIR) di Dewan Orang Ramai Kampung Ubai, dekat sini, hari ini.

Yang hadir sama Pengerusi Jawatankuasa Perumahan dan Kerajaan Tempatan negeri, Datuk Abd Rahim Muda; Ahli Dewan Undangan Negeri (ADUN) Inderapura, Datuk Seri Shafik Fauzan Sharif dan Pegawai Daerah Kuantan, Datuk Nor Asmaliza Ku Lah.
Secara keseluruhan, kira-kira 19,000 KIR seluruh negeri ini layak menerima wang ihsan sumbangan kerajaan Pahang membabitkan peruntukan RM10 juta.
Baru-baru ini Kosmo! melaporkan keindahan berpuluh kawawasan pantai di beberapa negeri termasuk Pahang yang dahulunya menjadi tumpuan dan tarikan pelancong kini lenyap apabila dihakis sedikit demi sedikit sehingga ada pantai yang telah lenyap ‘ditelan’fenomena ini.
Di Pahang antara pantai yang telah lenyap ialah Pantai Kekunang di Tanjung Batu yang menyaksikan pemilik calet di kawasan yang dikenali dengan kekunang itu hanya tinggal geran selepas kawasan itu menjadi lautan dan calet di situ musnah.
Dalam pada itu, Wan Rosdy berkata, kerajaan negeri memberi perhatian serius terhadap isu ini dan melakukan pelbagai usaha bagi memastikan keindahan pantai-pantai ini terus berkekalan. – K! ONLINE


Curi elektrik RM2.5 juta setahun, melombong bitcoin
Oleh AIMUNI TUAN LAH

8 Mac 2021, 2:48 pm
GUA MUSANG – Polis berjaya membongkar kegiatan mencuri elektrik bagi kegiatan melombong bitcoin sehingga Tenaga Nasional Berhad (TNB) mengalami kerugian sebanyak RM2.5 juta dalam tempoh setahun di sekitar bandar Gua Musang awal bulan ini
Kegiatan itu dijalankan di enam buah premis rumah kedai iaitu tiga di Bandar Utama dan satu premis masing-masing di Bandar Baru, Wisma Sri Galas dan Taman Sri Cindai di sini.
Ketua Polis Kelantan, Datuk Shafien Mamat berkata, sindiket melombong bitcoin itu dikesan oleh pihak Jabatan Siasatan Jenayah (JSJ) Ibu Pejabat Polis Daerah (IPD) Gua Musang, Jabatan Siasatan Jenayah Komersil (JSJK) Bukit Aman serta JSJK IPK Kelantan pada 3 dan 4 Mac lalu
Katanya, polis telah menjalankan serbuan di premis tersebut apabila TNB mengesan terdapat penggunaan elektrik yang tinggi di enam premis terbabit.
“Semalam mendapati premis terbabit dipercayai beroperasi sejak setahun lalu. Kegiatan itu pertama kali dikesan di Kelantan dengan modus operandi menyewa premis bangunan sebelum membuat penyambungan elektrik secara haram.
“Hasil pemeriksaan turut merampas 363 unit mesin melombong bitcoin di premis rumah kedai terbabit yang bernilai RM500,000,” katanya pada sidang akhbar di Ibu Pejabat Polis Daerah Gua Musang di sini hari ini.

Menurut Shafien, dalam serbuan itu, seramai tiga suspek warga tempatan berusia dalam lingkungan 20-an turut ditahan dan kini direman sehingga 9 Mac ini.
Ujarnya, siasatan juga mendapati satu unit mesin melombong bitcoin itu mampu menjana wang bernilai sebanyak RM300 sebulan.
Katanya, meskipun meraih keuntungan, kegiatan sindiket itu bukan sahaja menyebabkan kerugian kepada TNB tetapi ia juga ditanggung oleh pihak kerajaan dan rakyat yang terganggu dengan penggunaan elektrik. – K! ONLINE


Tunggu keputusan adakan Sidang DUN Perak
Oleh ZAKI SALLEH

8 Mac 2021, 3:24 pm
IPOH – Persidangan Dewan Undangan Negeri (DUN) Perak yang perlu diadakan selewat-lewatnya pada Jun ini akan diputuskan dalam masa terdekat tertakluk kepada keputusan Pejabat Peguam Negara.
Kali terakhir Sidang DUN diadakan ialah pada Disember tahun lalu sebelum tertangguh berikutan kemelut pelantikan Menteri Besar ketika itu.
Speaker DUN Perak, Datuk Muhammad Zahir Abdul Khalid berkata, pihaknya telah meminta Penasihat Undang-undang Negeri agar merujuk kepada Pejabat Peguam Negara bagi mendapatkan kepastian berhubung perkara tersebut.
Beliau berkata, pihaknya akan mendengar pandangan dan membuat pertimbangan mengenai perkara itu sebelum berbincang dengan Menteri Besar, Datuk Saarani Mohamad.
“Kita juga menerima banyak cadangan sekiranya Sidang DUN tidak diadakan antaranya mengadakan satu perjumpaan dengan ahli-ahli Dewan.
“Ia satu praktis yang baik kerana membuka ruang kepada ahli Dewan untuk bertanya soalan dan juga bagi pihak kerajaan untuk memberikan jawapan. Kaedah ini dilihat baik kerana masalah dan isu-isu berkaitan rakyat turut dapat kita atasi.

“Namun begitu, ia tertakluk kepada pandangan undang-undang daripada Pejabat Peguam Negara dan Penasihat Undang-undang Negeri,” katanya.
Sebelum ini, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan padangan bahawa Parlimen boleh bersidang semasa tempoh darurat berkuat kuasa pada suatu tarikh yang difikirkan sesuai oleh Seri Paduka Baginda atas nasihat Perdana Menteri.
Terdahulu, Muhammad Zahir merasmikan Seminar Hari Wanita Antarabangsa 2021 di Pusat Konvensyen Antarabangsa Ipoh di sini hari ini.
Seminar berkenaan anjuran Majlis Bandaraya Ipoh (MBI) dan Junior Chamber International (JCI) Ipoh yang dihadiri kira-kira 250 peserta. – K! ONLINE


Melaka tunggu keputusan MKN buka bazar Ramadan
Oleh DIYANATUL ATIQAH ZAKARYA

8 Mac 2021, 2:44 pm
MELAKA – Kerajaan negeri mengalu-alukan pembukaan bazar Ramadan pada bulan hadapan sekiranya perkara itu dibenarkan Majlis Keselamatan Negara (MKN).
Ketua Menteri, Datuk Seri Sulaiman Md. Ali berkata, pembukaan bazar itu merupakan antara agenda yang dinantikan bertepatan dengan inisiatif Melaka sebagai negeri bebas berniaga 2021.
“Kita akan buka bazar Ramadan tetapi bergantung kepada keputusan MKN dan kalau semua negeri-negeri dibenarkan dibuka, kita tidak akan ketinggalan.
“Saya suka melihat kemeriahan pada bulan Ramadan dan begitu juga rezeki yang akan dilimpahkan di bulan Ramadan, lebih lagi
sembilan dari sepuluh pintu rezeki adalah berniaga,” katanya.
Sulaiman berkata demikian ketika sidang akhbar selepas menyempurnakan Majlis Pelancaran Pelan Strategik Melakaku Maju Jaya (PSMJ) 2035 di Pusat Dagangan Antarabangsa Melaka (MITC) di Ayer Keroh, di sini, hari ini.
Turut hadir ialah Setiausaha Kerajaan Negeri, Datuk Seri Hasim Hasan dan Speaker Dewan Undangan Negeri (DUN), Datuk Seri Ab Rauf Yusoh.

Pada majlis itu, Sulaiman berkata, sebanyak lapan projek berskala besar akan menjadi tema pembangunan penting PMSJ 2035 yang akan dilaksanakan secara holistik dan komprehensif bagi tempoh 15 tahun akan datang.
Katanya, pembangunan itu meliputi Zon Pembangunan Ekonomi (M-WEZ), Pengurusan air Mampan, Pembangunan Bersepadu, Digital Melaka dan Melaka adalah Negeri Usahawan.
“Pelan terbabit direncanakan untuk mempersiapkan Melaka menghadapi zaman perubahan, mendepani era Industri 4.0, ekonomi digital dan masyarakat 5.0 serta tuntutan teknologi zaman mendatang,” katanya.
“PSMJ ini bukan untuk saya, juga bukan untuk pemimpin serta Pengerusi Jawatankuasa yang ada sekarang tetapi untuk generasi akan datang supaya kita mesti persiapkan ruang serta peluang kepada generasi ini,” katanya.
Dalam pada itu, beliau memberitahu kerajaan negeri akan membentangkan prestasi pencapaian sepanjang setahun mentadbir pada bulan depan. – K! ONLINE


Tiga PATI tangkap ikan di zon larangan dicekup
Oleh SHAMSUL KAMAL AMARUDIN

8 Mac 2021, 3:12 pm
LUMUT – Sebuah bot nelayan tempatan dikesan bukan sahaja menggunakan tiga pendatang asing tanpa izin (PATI) sebagai pekerja malah menangkap ikan di kawasan pesisiran pantai yang tidak dibenarkan.
Bot nelayan bersama tiga kru warga negara Myanmar itu ditahan Maritim Malaysia (APMM) Perak kira-kira 1.4 batu nautika barat Pulau Mentagor, dekat Pulau Pangkor, kira-kira pukul 11.40 malam kelmarin.
Pengarah APMM Perak, Kapten Shahrizan Raman berkata, bot tersebut dikesan sedang melakukan aktiviti perikanan di lokasi berkenaan oleh Kapal Maritim (KM) Tugau ketika sedang melakukan rondaan Op Benteng.
“Hasil pemeriksaan mendapati, bot tersebut dikendalikan oleh tiga kru warga negara Myanmar termasuk tekong berumur sekitar 20 hingga 40 tahun dan tidak mempunyai sebarang dokumen pengenalan diri yang sah,” katanya dalam satu kenyataan di sini hari ini.
Menurut Shahrizan, kesemua nelayan asing itu disyaki melakukan kesalahan di bawah Seksyen 8 (B)(i) Akta Perikanan 1985 iaitu menangkap ikan kurang dari lima batu nautika dan menggajikan pekerja warga negara asing.
Beliau berkata, ketiga-tiga mereka juga disiasat di bawah Seksyen 6(1)(c) Akta Imigresen 1959/63 kerana memasuki Malaysia tanpa memiliki dokumen perjalanan diri yang sah.

Katanya, kru dan tekong bersama bot tahanan diiringi ke Pusat Tahanan Vessel (PTV) Kampung Bharu, Sitiawan dan tiba sekitar pukul 2.30 pagi semalam untuk diserahkan kepada pegawai penyiasat Maritim Negeri Perak bagi tindakan lanjut.
Shahrizan meminta orang ramai yang mempunyai sebarang maklumat berkaitan kes tersebut atau mana-mana kes pelanggaran undang-undang negara, agar menyalurkan maklumat lengkap melalui talian MERS 999 dan Pusat Operasi Maritim Perak 05-683 8737. – K! ONLINE


Kerajaan tambah bekalan vaksin 32 juta dos
Oleh MOHD. HUSNI MOHD. NOOR

8 Mac 2021, 3:08 pm
PUTRAJAYA – Kerajaan akan memuktamadkan perjanjian tambahan bekalan bagi vaksin Pfizer-BioNTech membabitkan keseluruhan 32 juta dos bagi keperluan 50 peratus populasi rakyat Malaysia.
Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata, perjanjian tambahan bekalan itu akan ditandatangani oleh Menteri Kesihatan, Datuk Seri Dr. Adham Baba minggu ini dan dijangka diterima tahun depan.
“Pada asalnya, penjanjian bekalan dengan Pfizer hanya 20 peratus dan ditingkatkan kepada 39 peratus sebelum dimuktamadkan kepada 50 peratus minggu ini.
“Pfizer juga menawarkan tambahan lagi 20 peratus bekalan vaksin kepada Malaysia namun, ia masih dalam rundingan untuk dipertimbangkan,” katanya pada sidang akhbar sejurus mesyuarat Jawatankuasa Jaminan Akses Bekalan Vaksin (JKJAV) hari ini.
Khairy berkata, kerajaan juga kemungkinan besar akan mendapatkan bekalan vaksin daripada Amerika Syarikat, CanSino kerana ia pilihan lebih baik berbanding Johnson & Johnson.
Beliau berkata, kerajaan akan mempercepatkan kerjasama dengan pengeluar vaksin CanSino memandangkan ia vaksin satu dos dan tahap keberkesanannya sehingga 89.83 peratus berdasarkan ujian klinikal di United Kingdom.

Selain itu, katanya, kerajaan juga dijangka akan menggugurkan vaksin Johnson & Johnson memandangkan pengeluarnya hanya mampu melakukan penghantaran pada suku keempat tahun ini.
Dalam pada itu, Khairy berkata, negara akan menerima penghantaran seterusnya bekalan vaksin Pfizer pada 11 Mac ini.
“Selain itu, bekalan vaksin Sinovac pula akan diterima pada 15 Mac ini membabitkan 100,000 dos dan 100,000 dos lagi pada 19 Mac ini,” katanya. -K! ONLINE


Boleh semak tawaran MRSM esok
Oleh NUR HUDA MUSA

9 Mac 2021, 8:51 pm
PETALING JAYA – Tawaran kemasukan ke Maktab Rendah Sains Mara (MRSM) Sesi 2021, bagi ke Tingkatan 1 dan 4, boleh disemak bermula esok.
Mara dalam satu kenyataan berkata, kemasukan pada tahun ini mengambil kira dua kriteria, iaitu lulus Ujian Kecenderungan Kecemerlangan Kemasukan ke MRSM (UKKM) atau Ujian Khas Ulul Albab dan merit Status Sosio Ekonomi (SES) keluarga.
“Calon yang berjaya ditawarkan ke MRSM akan menerima sistem pesanan ringkas (SMS) atau e-mel yang didaftarkan semasa permohonan.
“Pemohon juga boleh membuat semakan menerusi portal rasmi Mara di www.mara.gov.my. Pemohon atau ibu bapa perlu mengesahkan penerimaan tawaran kemasukan menerusi pautan sistem mymrsm dalam portal Mara,” katanya di sini hari ini.
Jelasnya, sekiranya calon tidak membuat pengesahan penerimaan tawaran dalam tempoh tujuh hari, tawaran kepada calon berkenaan di anggap terbatal.
“Permohonan rayuan ke MRSM dibuka pada 7 April sehingga 30 Mei depan secara atas talian dan pemohon tidak perlu menghantar permohonan fizikal kerana proses dilaksanakan sepenuhnya secara online.

“Pada tahun ini, Mara menerima 102,329 ribu permohonan bagi kemasukan ke Tingkatan 1 dan 4. Kapasiti kemasukan pelajar ke Tingkatan 1 seramai 7,783 orang pelajar, manakala bagi Tingkatan 4 pula seramai 2,426 orang pelajar,” katanya.
Menurut kenyataan itu katanya, pelajar MRSM sedia ada kini berjumlah 28,087 orang pelajar setakat Februari lalu di 53 MRSM.
Difahamkan, dua MRSM baharu akan mula beroperasi awal Jun nanti, iaitu MRSM ATM Bera, Pahang dan MRSM Bagan Datuk, Perak.
Sementara itu, Pengerusi Mara, Datuk Azizah Mohd. Dun berkata, Mara masih meneruskan dasar sedia ada dengan 60 peratus pengambilan daripada golongan berpendapatan rendah atau B40 selain turut memberi keutamaan kepada pelajar luar bandar dan miskin bandar. – K! ONLINE


Empat hari hilang, jumpa dalam kebun sawit
Oleh MOHAMAD FAHD RAHMAT

9 Mac 2021, 9:30 pm
BATU PAHAT – Seorang lelaki orang kelainan upaya (OKU) pekak dan bisu yang dipercayai hilang sejak empat hari lalu di sebuah kebun kelapa sawit di Batu 7, Jalan Paloh, Yong Peng ditemui selamat petang tadi.
Menurut Komander Operasi diketuai oleh Penolong Penguasa Bomba Othman Mohd. Baher, mangsa dikenali sebagai Low Teck Moh, 57, ditemui dalam keadaan lemah kira-kira dua kilometer dari kawasan dia dilaporkan hilang.
“Balai Bomba dan Penyelamat (BBP) Kluang menerima panggilan kecemasan mencari dan menyelamat mangsa hilang melalui talian terus ke balai pada pukul 8.23 pagi, 7 Mac lalu.
“Bomba menggunakan khidmat Unit Pengesan K9 bersama kekuatan anggota seramai 26 anggota, selain bantuan kemudahan logistik dan lapan anggota Angkatan Pertahanan Awam untuk menjejaki mangsa.
“Mangsa dipercayai telah hilang lebih kurang pukul 6.30 petang Sabtu lalu dan operasi pencarian turut dibantu oleh polis dan APM,” katanya ketika dihubungi hari ini.
Menurutnya, misi pencarian merangkumi kawasan seluas 40 ekar.

“Hari ini pada 3.28 petang, mangsa telah berjaya dijumpai dan dihantar ke Klinik Kesihatan Yong Peng dengan menggunakan ambulans milik KKM bagi mendapatkan rawatan selanjutnya.
Katanya, operasi ditamatkan pada 4.54 petang tadi.-K! ONLINE


Kedah benam Sabah 2-0
Oleh MOHD. RAFIE AZIMI

9 Mac 2021, 11:15 pm
ALOR SETAR – Naib juara Liga Super musim lalu, Kedah Darul Aman FC (KDA FC) mencatat kemenangan sulung musim ini apabila membenam cabaran Sabah FC 2-0 di Stadium Darul Aman di sini malam ini.
Gol pasukan Hijau Kuning bimbingan Aidil Sharin Sahak dihasilkan menerusi dua tonggak penyerang import, Tchetche Kipre serta Kpah Sherman pada minit ke-14 dan 20.
Jaringan Kipre terhasil setelah penjaga gol Sabah, Robson Rendy Rining gagal menampan kemas percubaan Sherman yang terlebih dahulu menerima lorongan daripada seorang lagi pemain import, M. Anumanthan.
Bola tampanan Robson singgah tepat ke kaki Kipre untuk dia mudah menolak masuk ke gawang lawan yang terbuka.
Pada minit ke-20, jasa Sherman dibalas Kipre apabila dia bijak melarikan bola menerusi serangan balas pantas, sebelum membuat lorongan untuk membolehkan Sherman melepasi perangkap offside, lalu berdepan satu sama satu dengan Robson dan menewaskannya untuk gol kedua KDA FC.
Memasuki babak kedua, Sabah mula menemui rentak mereka dengan beberapa gerakan dihasilkan dan berjaya mengucar-ngacirkan benteng Kedah.

Malah pada minit ke-68, pemain pertahanan kiri mereka, Alto Linus berjaya menewaskan penjaga gol Kedah, Mohd. Shahril Saari namun gol itu dibatalkan pengadil, Suhaimi Mat Hassan kerana offside.
Dua minit kemudian, Tchetche Kipre berpeluang menambah jaringan buat tuan rumah namun rembatannya dari dalam kotak penalti tertampan salah seorang pemain pasukan pelawat menyebabkan bola melambung melepasi palang gol.
Rembatan kencang penyerang Sabah, Bobby Gonzalez pada minit ke-84 menjadi percubaan terakhir pelawat untuk setidak-tidaknya mendapatkan gol sagu hati namun bola tepat ke dakapan Mohd. Shahril Saari bagi keputusan muktamad 2-0. – K! ONLINE


Bakal pengantin diberkas edar dadah
Oleh DIYANATUL ATIQAH ZAKARYA

9 Mac 2021, 8:35 pm
ALOR GAJAH – Sepasang kekasih yang bakal melangsungkan perkahwinan pada minggu hadapan diberkas polis selepas dipercayai terlibat aktiviti pengedaran dadah dalam serbuan di sebuah hotel bajet di Masjid Tanah, di sini, awal pagi tadi.
Dalam serbuan kira-kira pukul 1.15 tadi, pasangan terbabit yang ditahan berusia 21 dan 18 tahun.
Ketua Jabatan Siasatan Jenayah Narkotik (JSJN) negeri, Superintenden Zulkiflee Rashid berkata, hasil maklumat orang awam, serbuan telah dilakukan sepasukan pegawai dan anggota polis dari Bahagian Siasatan Jenayah Narkotik (BSJN) Ibu Pejabat Polis Daerah (IPD) Alor Gajah.
Katanya, pemeriksaan di lokasi menjumpai dadah disyaki heroin seberat 16.24 gram dan 7.91 gram syabu di dalam sebuah beg kecil yang ditemui berhampiran lubang saluran air di lantai bilik air hotel berkenaan.
“Kita percaya, suspek lelaki berusia 21 tahun terbabit cuba membuang dadah ke dalam lubang saluran air di lantai apabila dia menyedari kehadiran pihak berkuasa.
“Hasil siasatan awal, suspek dan teman wanitanya berusia 18 tahun menjadikan hotel berkenaan sebagai tempat untuk membungkus dadah sebelum dijual di kawasan sekitar,” katanya ketika dihubungi di sini hari ini.

Mengulas lanjut, beliau berkata, hasil soal siasat pasangan itu turut mendakwa akan melangsungkan perkahwinan pada minggu hadapan.
“Hasil saringan ujian air kencing juga mendapati lelaki berkenaan positif dadah jenis syabu manakala teman wanitanya negatif.
“Suspek lelaki berkenaan mempunyai tujuh rekod berkaitan dadah,” katanya.
Tambahnya, kes disiasat mengikut Seksyen 39A (1) Akta Dadah Berbahaya 1952 kerana memiliki syabu, Seksyen 39B akta sama kerana memiliki heroin dan Seksyen 15(1)(a) akta sama kerana positif dadah.
“Pihak polis sedang memohon kepada mahkamah untuk mengeluarkan perintah reman ke atas pasangan kekasih itu hari ini,” katanya.-K!ONLINE


Tembak isteri: Ujian DNA sahkan identiti mangsa
Oleh KHAIRUL MOHD. ALI

9 Mac 2021, 11:40 pm
JOHOR BAHRU – Ujian asid deoksiribonukleik (DNA) yang dilakukan ke atas mayat seorang wanita ditemui dalam tong air disahkan identitinya sebagai isteri yang ditembak suaminya menggunakan senapang angin di Taman Saujana, Kota Tinggi, Isnin lalu.
Ketua Polis Johor, Datuk Ayob Khan Mydin Pitchay berkata, keputusan DNA itu diperoleh malam ini dan keluarga mangsa telah menuntut jenazah wanita tersebut.
“Keputusan DNA sudah diterima dan sampel mangsa yang diuji sepadan dengan sampel keluarga terdekatnya.
Artikel berkaitan : Suami tembak isteri sedang tidur guna senapang angin
Artikel berkaitan : Jiran angkat tong air bongkar rahsia suspek
“Jenazah Allahyarhamah dijangka dikebumikan di kampung halamannya di Terengganu,” katanya ketika dihubungi pemberita, di sini malam ini.

Ayob Khan sebelum ini dilaporkan berkata pihaknya tidak menolak kejadian itu berkemungkinan bermotifkan perasan cemburu.
Dalam kejadian pada pukul 2.30 pagi Isnin lalu, mangsa, 32, yang bekerja sebagai kerani ditembak pada bahagian dada ketika sedang tidur di rumahnya di Taman Saujana, Kota Tinggi.
Mayat mangsa kemudiannya disumbat ke dalam tong air sebelum ditanam di sebuah ladang di Bandar Penawar, Kota Tinggi, kira-kira 30 kilometer dari kediaman mereka.
Rahsia pembunuhan itu terbongkar selepas jiran yang juga rakan suspek memberi maklumat kepada polis ketika siasatan dilakukan berhubung mangsa yang dilaporkan hilang.-K! ONLINE